Bed ki Pwoc pi Mic me Kwo ki Remo ma Oa ki Bot Lubanga\nKWAN I LEB Abbey Abkhaz Abui Acholi Afrikaans Aja Akha Albanian Altai Alur American Sign Language Amharic Angolan Sign Language Arabic Argentinean Sign Language Armenian Armenian (West) Ateso Attié Aymara Azerbaijani Azerbaijani (Cyrillic) Bashkir Basque Bassa (Cameroon) Bassa (Liberia) Batak (Karo) Batak (Simalungun) Batak (Toba) Belize Kriol Biak Bicol Bislama Bolivian Sign Language Boulou Bété Cambodian Catalan Cebuano Changana (Mozambique) Changana (Zimbabwe) Chavacano Chichewa Chiga Chin (Hakha) Chin (Tiddim) Chin (Zotung) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chinese Sign Language Chitonga Chitonga (Malawi) Chitonga (Zimbabwe) Chitumbuka Chiyao Chokwe Chol Chopi Chuabo Chuvash Cibemba Cinamwanga Cinyanja Colombian Sign Language Cuban Sign Language Czech Czech Sign Language Damara Dangme Danish Dayak Ngaju Digor Douala Drehu Dusun Dutch Edo Efik Emberá (Catío) English (Leb Muno) Estonian Ewe Fante Fijian Finnish Finnish Sign Language Fon French Futuna (East) Ga Galician German Gitonga Gokana Grik Guadeloupean Creole Guarani Guarani (Bolivia) Guerze Guianese Creole Gun Guéré Haitian Creole Hausa Havu Herero Hiligaynon Hindi Hungarian Hunsrik Iban Ibanag Ibinda Igbo Iloko Indian Sign Language Indonesian Indonesian Sign Language Irish Isoko Italian Italian Sign Language Ivorian Sign Language Japanese Javanese Jula Kabiye Kabuverdianu Kachin Kannada Karen (S'gaw) Kazakh Kazakh (Arabic) Khakass Khana Kikamba Kikaonde Kikongo Kikuyu Kiluba Kimbundu Kinande Kinyarwanda Kipende Kirghiz Kiribati Kirundi Kisi Kisii Kisonge Kituba Kongo Korean Kpelle Krio Kurdish Kurmanji Kwangali Kwanyama Kyangonde Lahu Lamba Lambya Laotian Lari Lenje Lhukonzo Lingala Lithuanian Lomwe Lovari Luganda Lugbara Lunda Luo Luvale Macua Malagasy Malay Malayalam Malaysian Sign Language Maltese Mam Mambwe-Lungu Manyawa Mapudungun Marathi Mauritian Creole Maya Mazahua Mbunda Mende Meru Mexican Sign Language Mixe Mizo Mongolian Moore Myanmar Myanmar Sign Language Nahuatl (Central) Navajo Ndau Ndebele Ndebele (Zimbabwe) Ndonga Nengone Nepali Nepali Sign Language Ngabere Ngangela Nias Nigerian Pidgin Niuean Norwegian Nsenga Nyaneka Nyungwe Nzema Odia Okpe Oromo Ossetian Otetela Pangasinan Pidgin (Cameroon) Pidgin (West Africa) Polish Polish Sign Language Ponapean Portuguese Portuguese (Portugal) Portuguese Sign Language Punjabi (Shahmukhi) Quebec Sign Language Quechua (Ancash) Quechua (Ayacucho) Quechua (Bolivia) Quechua (Cuzco) Quichua (Chimborazo) Quichua (Imbabura) Quichua (Pastaza) Quichua (Santiago del Estero) Quichua (Tena) Rarotongan Romanian Romanian Sign Language Romany (Eastern Slovakia) Romany (Macedonia) Romany (Macedonia) Cyrillic Romany (Northern Greece) Romany (Serbia) Romany (Southern Greece) Ronga Runyankore Russian Rutoro Réunion Creole Samoan Sangir Sango Sena Sepedi Sepulana Sesotho (Lesotho) Sesotho (South Africa) Setswana Seychelles Creole Shona Sidama Silozi Sinhala Slovak Solomon Islands Pidgin Spanish Spanish Sign Language Sranantongo Sunda Swahili Swahili (Congo) Swati Swedish Swedish Sign Language Tagalog Tahitian Tajiki Talian Tamil Tandroy Tankarana Tarascan Tatar Telugu Tetun Dili Thai Thai Sign Language Tigrinya Tiv Tlapanec Tojolabal Tok Pisin Tongan Tshiluba Tshwa Tsonga Turkish Tuvaluan Twi Tzeltal Tzotzil Udmurt Uighur (Cyrillic) Ukrainian Umbundu Urdu Urhobo Uruund Uzbek Uzbek (Roman) Valencian Vezo Vietnamese Vietnamese Sign Language Wallisian Waray-Waray Welsh Wichi Wolaita Yacouba Yoruba Zande Zapotec (Lachiguiri) Zulu\nDUL ME APAR WIYE ADEK\nBed ki Pwoc pi Mic me Kwo\n1. Anga ma omiyowa kwo?\nJEHOVAH aye “Lubanga makwo.” (Jeremia 10:10) En Lacwecwa, dok en aye omiyowa kwo. Baibul wacci: “In aye ma yam iketo jami ducu, dok bene pi mitti omiyo gubedo tye, meno aye gin mumiyo yam giketogi.” (Niyabo 4:11) Adada, Jehovah mito ni wabed makwo. Kwo obedo mic ma pire tek mada ma oa ki bote.—Kwan Jabuli 36:9.\n2. Ngo ma omyero watim wek kwowa obed maber?\n2 Jehovah miyowa jami ducu ma wamito wek wabed kwo, calo cam ki pii. (Tic pa Lukwena 17:28) Ento makato meno, en mito ni wanong mit pa kwo. (Tic pa Lukwena 14:15-17) Wek kwowa obed maber, mitte ni walub cik pa Lubanga.—Icaya 48:17, 18.\nKIT MA LUBANGA NENO KWEDE KWO\n3. Ngo ma Jehovah otimo i kare ma Kain oneko Abel?\n3 Baibul pwonyowa ni kwowa ki kwo pa jo mukene obedo gin ma pire tek bot Jehovah. Me labolle, i kare ma Kain—latin pa Adam ki Kawa—iye owang mada i kom ominne matidi Abel, Jehovah ociko Kain ni myero okwe kinigane. Ento Kain pe owinyo, dok akemone omedde ameda nio ka “ocako lweny i kom ominne Abel, ci oneko woko.” (Acakki 4:3-8) Jehovah opwodo Kain pi neko ominne Abel. (Acakki 4:9-11) Pi man, kiniga ki adage gubedo jami maraco pien miyo wadoko jo mager. Dano ma kit meno pe twero nongo kwo ma pe tum. (Kwan 1 Jon 3:15.) Ka wamito yomo cwiny Jehovah, myero wapwonye me maro dano ducu.—1 Jon 3:11, 12.\n4. Cik acel ma Lubanga omiyo bot jo Icrael pwonyowa ngo i kom mic me kwo?\n4 I nge mwaki alip mapol ata, Jehovah onyuto ni en pud tero kwo calo gin ma pire tek i kare ma omiyo Cik Apar bot Moses. Cik acel i kin magi waco ni: “Pe ineki.” (Nwoyo Cik 5:17) Ka ngat mo oneko lawote akaka, en bene myero kineke woko.\n5. Lubanga mono winyo nining i kom onyo ic?\n5 Lubanga mono winyo nining i kom onyo ic? Kadi wa kwo pa latin ma peya kinywalo pire tek bot Jehovah. I Cik ma Jehovah omiyo bot jo Icrael, en owacci ka dano mo owano dako ma iye tye ci latin oto woko, dano meno myero kineke woko. (Kwan Nia 21:22, 23; Jabuli 127:3.) Man pwonyowa ni onyo ic obedo gin marac.—Nen Lok me Giko Buk Man me 28.\n6, 7. Wanyuto bot Jehovah nining ni watero kwo calo gin ma pire tek?\n6 I yo ma nining ma watwero nyuto bot Jehovah ni waneno kwowa ki kwo pa jo mukene calo gin ma pire tek? Pe watimo gin mo keken ma keto kwowa nyo kwo pa jo mukene ka mading. Pi meno, pe wamato taa, wanyamo marungi nyo watiyo ki yadi calo jayigi-ni, pien giwanowa dok gitwero nekowa.\n7 Lubanga omiyowa kwo kacel ki komwa, dong omyero wati kwedgi i yo ma en mito. Pi meno omyero wagwok komwa maber. Ka pe wagwoko komwa, wadoko jo macilo i wang Lubanga. (Jo Roma 6:19; 12:1; 2 Jo Korint 7:1) Kit macalo Jehovah aye lami kwo, pe watwero wore ka pe watero kwo calo gin ma pire tek. Kadi bed ni juko kit maraco twero bedo tek adada, Jehovah bikonyowa ka watute matek pien ni waneno kwo calo gin ma pire tek.\n8. Ngo ma myero watim wek pe waket kwowa ki kwo pa jo mukene ka mading?\n8 Dong wapwonyo ni kwo obedo mic ma pire tek. Jehovah geno ni wabitute pe me keto kwowa nyo kwo pa jo mukene ka mading. Watimo man i kit ma wadwoyo kwede mutoka, wangweco kwede ki pikipiki nyo gin wot mukene. Myero wagwokke ki tuko mogo me gero nyo ma keto kwowa ka mading. (Jabuli 11:5) Myero bene watute me yubo gangiwa wek pe okel awano i kom dano. Jehovah ociko jo Icrael ni: “Ka ce igero ot manyen, ibigoyo wi ot meri irumo woko, wek pe ikel bal me oyo remo i odi, ma nongo ngat mo obut opoto piny ki i wiye.”—Nwoyo Cik 22:8.\n9. Omyero water lee nining?\n9 Kadi wa yo ma watero kwede lee pire tek i wang Jehovah. En ye ni wanek lee me acama nyo pi ginaruka, dok en ominiwa twero me neko lee ka ce oketo kwowa ka mading. (Acakki 3:21; 9:3; Nia 21:28) Ento pe watwero tero lee i yo me gero nyo nekogi mere me galowang.—Carolok 12:10.\nKWO PIRE TEK\nPe waneko latin ma peya kinywalo\nPe wadag dano luwotwa\nPe wamato taa, wanyamo marungi nyo watiyo ki yadi calo jayigi-ni\nNYUT WORO PI KWO MACALO GIN MALENG\n10. Wangeyo nining ni remo cung pi kwo?\n10 Remo obedo gin maleng bot Jehovah pien remo cung pi kwo. I kare ma Kain oneko Abel, Jehovah ociko Kain ni: “Remo pa omeru tye ka koko i nyima, winnye a ki i ngom.” (Acakki 4:10) Remo pa Abel onongo cung pi kwone, dok Jehovah omiyo pwod ki Kain pi neko Abel. I nge Pii Aluka me kare pa Nua, Jehovah dok aye onyuto ni remo cung pi kwo. Jehovah omiyo bot Nua ki jo me ode twero me camo ringo pa lee. En owacci: “Gin ducu ma woto, ma kwo, gibibedo cam mewu; kit ma yam amiyowu pot dek-ki, dong amiyowu jami ducu.” Ento, tye gin acel keken ma Jehovah ociko ni pe kicam: “Pe wubicamo ringo kacel ki kwone, ma en aye remone.”—Acakki 1:29; 9:3, 4.\n11. Jehovah omiyo cik ango i kom remo bot rok me Icrael?\n11 I kine ka mwaka 800 ma Jehovah otito bot Nua ni pe gucam remo, en dok onwoyo cik bot jone ni: “Dano mo bene ki i kin jo Icrael, nyo ki i kin lubedo ma bedo i kingi, ma omako lee nyo winyo mo ma gicamo, ka en owoto ka dwar, bionyo remone woko piny i ngom, ci umo woko ki lobo.” En dok owacci: “Pe wucam remo pa gin mo.” (Lulevi 17:13, 14) Jehovah onongo pud mito ni jone gunen remo calo gin maleng. Onongo gitwero camo ringo ento pe remo. Ka guneko lee me acama, onongo myero guony remone woko piny i ngom.\n12. Lukricitayo gineno remo nining?\n12 Mwaki mogo i nge to pa Yecu, lukwena ki ludongo me kacokke me Jerucalem gucokke kacel me moko tam i kom Cik mogo ma Lukricitayo myero gulubi. (Kwan Tic pa Lukwena 15:28, 29; 21:25.) Jehovah okonyogi me niang ni remo pud obedo gin ma pire tek bote dok omyero gunen calo gin maleng. Lukricitayo me kare macon onongo pe myero gucam nyo gumat remo, nyo gucam ringo ma pe kionyo remo ki iye maber. Ka gutimo kit meno, onongo rac ma rom aroma ki woro cal jogi nyo timo tim tarwang. Nicakke ki i kare meno, Lukricitayo me ada pe giye camo nyo mato remo. I kare-ni kono? Jehovah pud mito ni wanen remo calo gin maleng.\n13. Pingo Lukricitayo pe giye ni kimed remo i komgi\n13 Man mono te lokke ni Lukricitayo myero pe guye ni kimed remo i komgi? Kakare, tye kit meno. Jehovah ocikowa pe me mato nyo camo remo. Ka daktar owacci ni pe imat kongo, tika ibiweko kituco kongo atuca i komi? Ngene kene ni pe! I yo acel-lu, cik ma kimiyo pe me camo nyo mato remo tyen lokke ni pe omyero wawek kimed remo i komwa.—Nen Lok me Giko Buk Man me 29.\n14, 15. Lukricitayo gineno kwo nining? Tika gituro cik pa Lubanga wek gimedde ki kwo pi kare mo? Tit kong.\n14 Ka daktar owacci ni ka pe kimedo remo i komi ci ibito woko kono? Ngat acel acel myero omok tamme i kom lubo cik pa Lubanga madok i kom remo. Macalo Lukricitayo watye ki pwoc i kom mic me kwo ma oa ki bot Lubanga, dok wabiyenyo yo me cango mukene wek wabed kwo, ento pe wabiye ni kimed remo i komwa.\n15 Watemme ki tekowa ducu me gwoko yoto komwa, ento pien kwo pire tek bot Lubanga, pe waye ni kimed remo i komwa. Ento bedo lawiny bot Jehovah pire tek loyo kwero winye pi miti me medo kwowa pi kare mo. Yecu owacci: “Dano ma mito laro kwone birwenyone arwenya, ento dano mo ma rwenyo kwone pira aye binongone.” (Matayo 16:25) Wamito winyo dog Jehovah pien ni wamare. En ngeyo gin maber loyo piwa dok waneno kwo calo gin ma pire tek dok maleng i wang Jehovah.—Jo Ibru 11:6.\n16. Pingo lutic pa Lubanga giwinyo lokke?\n16 Lutic pa Lubanga ma lugen dong gumoko tamgi me lubo cikke i kom remo. Pe gicamo nyo gimato remo, dok pe giye ni kimed remo i komgi. * Ento, giye yo mukene me cango wek gilar kwogi. Gitye ki niye ni ngat ma Ocweyo kwo ki remo ngeyo gin maber loyo pigi. Tika iye ni en ngeyo gin maber loyo piri?\nYO ACEL KEKEN ME TIC KI REMO MA JEHOVAH OYE\n17. I kare pa Luicrael, yo acel keken me tic ki remo ma Jehovah oye onongo obedo me timo ngo?\n17 I Cik ma Lubanga omiyo bot Moses, Jehovah owaco bot jo Icrael ni: ‘Kwo pa ringo tye i remo; an dong atyeko miyone botwu i wi keno tyer pi kwanyo bal ki i komwu, pien remo aye gin ma kwanyo bal, pi kwo ma tye iye-ni.’ (Lulevi 17:11) Ka Luicrael gutimo bal, onongo gitwero lego pi kica pa Jehovah ki tyero lee me gitum wek lalamdog oony remone i keno tyer i ot pa Lubanga. Man yo acel keken ma Jehovah oye ni Luicrael guti kwede ki remo.\n18. Gin ango ma watwero nongone pi tyer pa Yecu?\n18 Cik ma kwako tyero lee ogik i kare ma Yecu obino i lobo ci omiyo kwone, nyo remone, wek kiwek balwa. (Matayo 20:28; Jo Ibru 10:1) Kwo pa Yecu onongo pire tek adada mumiyo i kare ma Jehovah ocere me dok i polo, Jehovah oyabo yo bot dano ducu me nongo kwo ma pe tum.—Jon 3:16; Jo Ibru 9:11, 12; 1 Petero 1:18, 19.\nIn itwero nyuto woro i kom kwo ki remo nining?\n19. Ngo ma myero watim wek ‘alii me remo pe obed i wiwa?’\n19 Wapwoyo Jehovah pi mic madit me kwo ma en ominiwa! Dok wamito titone bot dano ni ka gitye ki niye i kom Yecu, ci gibinongo kwo ma pe tum. Wamaro dano, dok wamito timo gin ducu ma watwero me pwonyogi kit ma gitwero nongo kwede kwo meno. (Ejekiel 3:17-21) Calo lakwena Paulo, wabiwacci: “Ka kwo pa ngat mo i kinwu orwenyo, aliine pe tye i wiya, pien pe anguny adok ki ngeya aweko tuco botwu gin ducu ma Lubanga oyubo.” (Tic pa Lukwena 20:26, 27) Adada, wanyuto ni watye ki pwoc madit pi remo ka watito bot dano lok i kom Jehovah ki kit ma remo pire tek kwede i wange.\n^ para. 16 Pi ngec mukene ma kwako medo remo i kom, nen pot karatac 77-79 i buk me ‘Wubed i Mar pa Lubanga’ ma Lucaden pa Jehovah aye gugoyo.\nLOK ADA ME 1: BED KI PWOC PI MIC ME KWO\n“In aye i wang it me kwo ducu.”—Jabuli 36:9\nWatwero nyuto woro pi kwo nining?\nTic pa Lukwena 17:28; Niyabo 4:11\nKwo obedo mic ma oa ki bot Jehovah, dok omyero wanyut woro pi kwo.\nNia 21:22, 23; Nwoyo Cik 5:17\nNeko nek ki onyo ic gubedo jami maraco.\nAdage obedo gin marac.\n2 Jo Korint 7:1\nGwokke ki tim ma cido komwa, calo mato taa ki yadi calo jayigi-ni.\nKwer galowang ki tuko ma opong ki tim gero.\nLOK ADA ME 2: KWO KI REMO\n“Pien kwo pa gin makwo ducu en remone.”—Lulevi 17:14\nAcakki 4:10; Nwoyo Cik 12:23\nRemo cung pi kwo.\nAcakki 9:3, 4\nWatwero camo ringo ento pe remo.\nTic pa Lukwena 15:28, 29; 21:25\nCik pa Lubanga ma wacci pe omyero wacam remo kwako medo remo i komwa.\nWatwa ki Jehovah obedo gin ma pire tek loyo i kwowa.\nLOK ADA ME 3: YO ME TIC KI REMO MA JEHOVAH OYE\n“Remo pa . . . Yecu Kricito bene lwoko bal ducu woko ki i komwa.”—1 Jon 1:7\nGin ango ma twere piwa pi tyer pa Yecu?\nI kare me Baibul, ka Luicrael gutimo bal, onongo gitwero lego pi kica pa Jehovah ki tyero lee me gitum wek lalamdog oony remone i keno tyer i ot pa Lubanga.\nMatayo 20:28; Jo Ibru 9:11-14\nCik ma kwako tyero lee ogik i kare ma Yecu obino i lobo ci omiyo kwone, nyo remone, wek kiwek balwa.\nKwo pa Yecu onongo pire tek adada mumiyo i kare ma Jehovah ocere me dok i polo, Lubanga oyabo yo bot dano ducu ma ginyuto niye i kom Yecu me nongo kwo ma pe tum.


Ejira 2 ACO85 - Magi gin aye jo me dul lobo Juda ma yam - Bible Search\nEjira 1 Ejira 3\nWel dano ma gudwogo cen ki i opii\n1Magi gin aye jo me dul lobo Juda ma yam giyakogi ci giterogi i opii i lobo Babilon ma Nebukadnejar kabaka me Babilon con otweyogi kunnu: ci gudwogo i Jerucalem ki i Juda, kun dano acel acel dok i gaŋŋe kikome. 2Gin gudwogo kacel ki Jerubabel, ki Yecwa, ki Nekemia, ki Ceraya, ki Rcelaya, ki Mordekai, ki Bilcan, ki Micpar, ki Bigvai, ki Rekum, ki Baana.\nMan aye wel co ma i kin jo Icrael: 3Likwayo pa Paroc, alip aryo ki miya acel ki pyerabiro wiye aryo.\n4Likwayo pa Cepatia, miya adek ki pyerabiro wiye aryo. 5Likwayo pa Ara, miya abiro ki pyerabiro wiye abic. 6Likwayo pa Pakat-moab, ma gin aye likwayo pa Yecwa ki Joab, alip aryo ki miya aboro ki apar wiye aryo. 7Ki likwayo pa Elam, alip acel ki miya aryo ki pyerabic wiye aŋwen. 8Likwayo pa Jatu, miya aboŋwen ki pyeraŋwen wiye abic. 9Likwayo pa Jakaj, miya abiro ki pyerabicel. 10Likwayo pa Bani, miya abicel ki pyeraŋwen wiye aryo. 11Likwayo pa Bebai, miya abicel ki pyeraryo wiye adek. 12Likwayo pa Ajgad, alip acel ki miya aryo ki pyeraryo wiye aryo. 13Likwayo pa Adonikam, miya abicel ki pyerabicel wiye abicel. 14Likwayo pa Bigvai, alip aryo ki pyerabic wiye abicel. 15Likwayo pa Adin, miya aŋwen ki pyerabic wiye aŋwen. 16Likwayo pa Ater, ma en aye likwayo pa Kejekia, pyeraboŋwen wiye aboro. 17Likwayo pa Bejai, miya adek ki pyeraryo wiye adek. 18Likwayo pa Jora, miya acel ki apar wiye aryo. 19Likwayo pa Kacum, miya aryo ki pyeraryo wiye adek. 20Likwayo pa Gibar, pyeraboŋwen wiye abic. 21Jo Beterekem, miya acel ki pyeraryo wiye adek. 22Jo Netopa, pyerabic wiye abicel. 23Jo Anatot, miya acel ki pyeraryo wiye aboro. 24Jo Ajimavet, pyeraŋwen wiye aryo. 25Jo Kiriatarim, jo Kepira, ki jo Beerot, miya abiro ki pyeraŋwen wiye adek. 26Jo Rama ki jo Geba, miya abicel ki pyeraryo wiye acel. 27Jo Mikmac, miya acel ki pyeraryo wiye aryo. 28Jo Betel ki Ai, miya aryo ki pyeraryo wiye adek. 29Jo Nebo, pyerabic wiye aryo. 30Jo Magbie, miya acel ki pyerabicel wiye abicel. 31Jo Elam mukene-ne, alip acel ki miya aryo ki pyerabic wiye aŋwen. 32Jo Karim, miya adek ki pyeraryo. 33Jo Lod, jo Kadid, ki jo Ono, miya abiro ki pyeraryo wiye abic. 34Jo Jeriko, miya adek ki pyeraŋwen wiye abic. 35Jo Cenaa alip adek ki miya abicel ki pyeradek.\n36Man aye wel ajwagi: likwayo pa Jedaya, ma i dog ot pa Yecwa, miya aboŋwen ki pyerabiro wiye adek. 37Likwayo pa Imer, alip acel ki pyerabic wiye aryo. 38Likwayo pa Packur, alip acel ki miya aryo ki pyeraŋwen wiye abiro. 39Likwayo pa Karim, alip acel ki apar wiye abiro.\n40Man aye wel Lulevi: Likwayo pa Yecwa ki Kadmiel, ma i kin likwayo pa Kodavia, pyerabiro wiye aŋwen. 41Luwer ma likwayo pa Acap, miya acel ki pyeraryo wiye aboro. 42Likwayo pa lugwok-doggola ma gin likwayo pa Calum, likwayo pa Ater, likwayo pa Talmon, likwayo pa Akub, likwayo pa Katita, ki likwayo pa Cobai, gin ducu onoŋo giromo miya acel ki pyeradek wiye aboŋwen.\n43Magi aye lutic i ot pa Lubaŋa: likwayo pa Jika, likwayo pa Kacupa, likwayo pa Tabaot, 44likwayo pa Keroc, likwayo pa Ciaka, likwayo pa Padon, 45likwayo pa Lebana, likwayo pa Agaba, likwayo pa Akub, 46likwayo pa Kagab, likwayo pa Camlai, likwayo pa Kanan, 47likwayo pa Gidel, likwayo pa Gakar, likwayo pa Re-aya, 48likwayo pa Rejin, likwayo pa Nekoda, likwayo pa Gajam, 49likwayo pa Uja, likwayo pa Pacea, likwayo pa Becai, 50likwayo pa Acna, likwayo pa Meunim, likwayo pa Nepicim, 51likwayo pa Bakbuk, likwayo pa Akupa, likwayo pa Arur, 52likwayo pa Bajlut, likwayo pa Mekida, likwayo pa Arca, 53likwayo pa Barkoc, likwayo pa Cicera, likwayo pa Tema, 54likwayo pa Nejia, ki likwayo pa Atipa.\n55Likwayo pa lutic pa Solomon gin ene: likwayo pa Cotai, likwayo pa Kaeoperet, likwayo pa Peruda, 56likwayo pa Jaala, likwayo pa Darkon, likwayo pa Gidel, 57likwayo pa Cepatia, likwayo pa Katil, likwayo pa Poceret-kajebaim, ki likwayo pa Ami.\n58Jo ma gitiyo i ot pa Lubaŋa ki likwayo pa lutic pa Solomon onoŋo welgi romo miya adek ki pyeraboŋwen wiye aryo.\n59Magi aye jo ma gubino ma gua ki i Tel-mela, Tel-karca, Kerub, Adan ki Imer, kadi bed pe gitwero nyuto dog odi pa kwarogi, ka onoŋo yam gin jo Icrael: 60gin likwayo pa Delaya, likwayo pa Tobia, ki likwayo pa Nekoda, gin ducu miya abicel ki pyerabic wiye aryo. 61Dok jo magi gitye i kin likwayo pa ajwagi: likwayo pa Kabaya likwayo pa Kakoj, ki likwayo pa Barjilai. En yam onyomo dakone ki kin anyira pa Barjilai ma jo Gilead; yam gilwoŋo en ki nyiŋgi. 62Gin gubedo ka yenyo nyiŋgi i kin lwak nyiŋ ma gicoyogi i buk me tekwaro, ento pe gunoŋo iye nyiŋgi, omiyo gikwanyogi woko ki i kin ajwagi calo jo ma komgi ki keni. 63-Laloyo otito botgi ni gin pe gunywak camo cam maleŋ maka to, nio wan ma ajwaka binen ma bipenyo dog Rwot ki Urim ki Tumim.\n64Lwak ma gucokke ducu welgi romo alip pyeraŋwen wiye aryo ki miya adek ki pyerabicel, 65ma pe gikwano iye lwak luticgi ki aŋecagi ma welgi romo alip abiro ki miya adek ki pyeradek wiye abiro. Onoŋo gitye bene ki luwer ma co ki ma mon miya aryo. 66Aguraguragi yam tye miya abiro ki pyeradek wiye abicel, ki kanagi maditone mi ya aryo ki pyeraŋwen wiye abic, 67kinagagi romo miya aŋwen ki pyeradek wiye abic, ki kanagi romo alip abicel ki miya abiro ki pyeraryo.\n68I kare ma jo mogo ma i kin ludito wi kaka, gubino i ot pa Rwot ma tye i Jerucalem, gutyero gityer ma cwinygi opwoyo pi gero ot pa Lubaŋa, i kabedone macon kikome. 69Gumiyo lim i ot kano lim me tic kit macalo gitwero, darik* me jabu alip pyerabicel wiye acel, mina me ryal alip abic, ki boŋŋi aruka pa ajwagi miya acel.\n70-Ajwagi ki Lulevi ki jo mogo mukene gubedo i Jerucalem ki i kabedo ma cok kwede; luwer, lugwok-doggola, ki lutic i ot pa Lubaŋa i gaŋigi, ki jo Icrael ducu bene gubedo i gaŋigi.


Dol Te Lokki i Yo Maber | Kwan ki Pwony\nDol Te Lokki i Yo Maber\nLatitlok 12:13, 14\nGIN ME ATIMA: Ka itye ka dolo te lokki, cuk cwiny jo ma tye ka winyi me jolo ki keto i tic gin ma gupwonyo.\nWek lokki me agikki obed ma kubbe ki wi pwony-nyi. Nwo lok ma pigi tego ki wi lok me pwony-nyi.\nCuk cwiny jo ma tye ka winyo lokki. Nyut bot jo ma tye ka winyo pwonyi-nyi gin me atima, dok iminigi tyen lok mucwiny me timone. Lok i yo ma nyuto ni iye gin ma itye ka wacone-ni ki cwinyi ducu dok obedo lok ma pire tek.\nWek lokki me agikki obed ma niang iye yot dok macek. Pe icak lok i kom gin manyen ma obedo lok ma pire tek. Lok macek kun icuko cwiny dano me keto pwony meno i tic.\nPe irune ka itye ka dolo te lokki, dok pe idwok dwani piny mot mot. Twe te lokki ki dwan ma nyuto ni itye ka giko pwony-nyi.\nKa itye ka dolo te lokki, nwo lok ma pigi tego ma imito ni jo ma tye ka winyi gupo iye. Ka nyamo lokwu ogik atura, ci dol tere i yo maber. Kadi bed en ger, dok i lokke i yo ma romo cuko cwinye me winyo lokki i nino mukene.\nNywakki Nywakki Dol Te Lokki i Yo Maber\nKwan ki Pwony—Dol Te Lokki i Yo Maber\nth Pwony 20 pot 23


Daniel 4 ACO85 - An kabaka Nebukadnejar acoyo lok man - Bible Search\nNebukadnejar odoko lapoya\n1An kabaka Nebukadnejar acoyo lok man botwu, wun lwak me rok ducu, nyo rok ducu mapatpat, ki jo ma loko Leb mapatpat, ma wubedo i wi lobo ducu, Awaco botwu ni, Kuc omedde madwoŋ botwu! 2Onoŋo onen ber ki tuŋ bota ka anyuto lanyut mogo ki taŋo mogo ma Lubaŋa Mamalo Twal otyeko tiyo i koma.\n3Lanyut ducu ma en onyuto-ada dit rom mene,\nki taŋo ma en otiyo tekke rom mene!\nKerre en aye ker ma ri nakanaka ki locce bene bedo i kare pa yalwak ducu.\n4An Nebukadnejar onoŋo yam abedo mot i oda ma piny okwe, dok abedo ki gum me noŋo lonyo madwoŋ ki i gaŋ kaila. 5I kare ma abuto i wi kitanda aleko lek ma omiya lworo marac; dok ginanyuta mogo obino i wiya omiyo apo woko lirikrik. 6Pi meno omiyo aketo cik ma wacci myero gikel luryeko ducu ma i Babilon i nyima, wek gumiya aŋe tyen lok me lek ma aleko-ni. 7Cutcut lutyet ki lukor tipo, Lukaldaya ki jo ma tyeto lok kom lakalatwe gubino gudonyo bota; ci atito botgi lek ma aleko-ni, ento pe gutwero gonnya te lekke. 8Lacen i agikkine Daniel obino odonyo ocun i ima, en ŋat ma nyiŋe mukene gilwoŋo Beltecajar-ni, macalo nyiŋ lubaŋana, en dano ma cwiny pa lubaŋa maleŋ bedo i iye, ci atito bo te lek ma aleko kun awa cecni, 9“In Beltecajar, ladit ma loyo lutyet ducu, doŋ atyeko ŋeyo ni cwiny pa lubaŋa maleŋ-gu bedo i ii, dok aniaŋ ni pe tye muŋ mo mukanne ma nyutone woko ka maleŋ tek ki boti. Lek ma onoŋo aleko-ni en ene; gonnya te lokke. 10Ginanyuta mubino i wiya i kare ma abuto i wi kitanda gin ene: nen, aneno yat mo ma Ocuŋ i dye lobo; maber mukato kare woko. 11Yat tu odoŋo ci odoko tek, ki wiye bene ogudo polo, dok onoŋo nen woko liweŋ ki i agikki lobo ducu. 12Pote ducu onoŋo nen mabeco, ki nyige bene onoŋo pol mada, obedo cam ma yam gin makwo ducu camo. Lee ducu me tim giywe i te tipone, ki winyo me polo bene gibedo i jaŋe ducu, doŋ gin makwo ducu gikwo pi camo nyige.\n13“I kare ma abuto i wi kitanda dok ginanyuta mogo obino i wiya, ci aneno lakur-piny mo maleŋ, ma olor piny oa ki i polo. 14Odaŋŋe matek kun waco ni, ‘Toŋ yat meno iret woko piny, ci itoŋ jaŋe bene woko ducu, ka ilwer pate woko ducu, dok iket nyige woko atata; wek lee gua ki i tere guriŋ woko, ki winyo bene gua woko ki i jaŋe. 15Ento myero iwek ajutte ki lwite mucuŋ i ŋom-mi, ci itwe ajutte woko ki rubota nyonyo, ki mola, obed i dye lum alita i tim. Wek toyo ma a ki i polo odyak kome woko, dok wek obed i kin lee ma gibedo i lum i lobo. 16Wek gilok tamme woko ki i tam pa dano, ci gimiye obed ki tam pa lee; wek ori mwaka abiro. 17Lukur-piny aye gumoko lok man, kun gulubo lok pa jo maleŋ, wek i agikkine omi gin makwo ducu guŋe ni, Ŋat Mamalo Twal aye ma loyo ker pa dano, dok tye kt twero me miyone bene bot ŋat ma en mito, kun keto kadi wa dano ma rwomgi piny adada me loyo lwak.’ 18Man aye lek ma an kabaka Nebukadnejar aneno. Doŋ kombeddi Beltecajar, myero ituc te lok me lek man, pien luryeko ducu ma gitye i te kerra pe gutwero gonyo te lek man bota, ento in itwero, pien cwiny pa lubaŋa maleŋ-gu bedo i ii.”\n19Daniel ma nyiŋe mukene Beltecajar koŋ dok cwinye oballe woko pi cawa mo manok, ki tamme ducu opoyo tipo kome woko. Ci kabaka owacce ni, “Beltecajar, pe iwek lek man nyo gonyo tere opo tipo komi.” Beltecajar odokke iye ni, “Rwoda, lek man myero obed pi jo ma gidagi, ki te lokke bene obed pilukworri! 20Yat ma onoŋo ineno ma odoŋo odoko matek, ma wiye ogudo polo, ma onoŋo nen wa ki i agikki lobo ducu-ni, 21ma pote ducu onoŋo nen mabeco ki nyige bene onoŋo pol mada, obedo cam ma yam gin makwo ducu camo, ma lee ducu me tim giywe i te tipone, ki winyo me polo bene gibedo i, jaŋe ducu, 22en aye in kabaka ma doŋ idoŋo idoko tek. Ditti bene doŋ odoŋo oo wa i polo, ki locci bene oyarre oo wa i agikki lobo. 23Onoŋo kabaka mere oneno lakurpiny, ma en ŋat maleŋ-ui, ka oa ki i polo lor piny kun wacci, ‘Toŋ yat meno iret woko piny, ci ibal woko, ento wek ajutte ki lwite mucuŋ i ŋom-mi, ci itwe ajutte woko ki rubota nyonyo, ki mola, obed i dye lum alita i tim. Wek toyo ma a ki i pol odyak kome, dok wek obed mere i kin lee ma gibedo i lum i lobo, nio Waŋ ma mwaka abiro okato.’ 24Man aye te lok me lekke, ai kabaka: Man aye cik pa Ŋat Mamalo Twal, ma obino i kom rwoda kabaka, 25man nyuto ni gibiryemi woko ki i kin dano, doŋ ibibedo kacel ki lee me tim; gibimiyo icamo lum calo twon, dok toyo ma a ki i polo bene bidyako komi woko, ci ibiri mwaka abiro, nio wan ma iŋeyo ni ŋat Mamalo Twal aye loyo ker pa dano, dok en tye ki twero me miyone bot ŋat ma en mito. 26Kit macalo onoŋo giciko ni giwek ajut yat ki lwite, ada ker bibedo meri matwal cakke i kare ma in doŋ iŋeyo kwede ni Polo aye laloc. 27Pi meno in kabaka, myero iye tamma-ni; ŋut iwek balli woko ducu ci icak bedo ki kwo ma atir, kun iweko balli kitimo kica bot jo ma giunogi, wek gwok nyo kare me locci ibimedde ki bedo ki kuc ki yweyo muromo.”\n28Lok magi ducu otimme i kom kabaka Nebukadnejar. 29I ne dwe apar wiye aryo kabaka doŋ onoŋo tye ka wot i wi ot me gaŋ kal me Babilon, 30ci en kabaka owacci, “Man aye pe Babilon madit-ti, ma an aye agero ki tek me twerona wek obed gaŋ me bedo pa luye, ki pi deyo me ditta?” 31I kare ma kabaka pud tye ka lok, dwan oa ki i polo ma wacci, “Ai kabaka Nebukadnejar, lok man giwaco boti ni, ker doŋ gikwanyo woko ki boti, 32dok gibiryemi woko ki i kin dano, doŋ ibibedo kacel ki lee me tim; gibimiyo icamo lum macalo twon, pi mwaka abiro, nio waŋ ma ipwonnye ni Dat Mamalo Twal aye ma lo yo ker pa dano, dok tye ki twero me miyone bene bot ŋat ma en mito.” 33Oyotoyot lok man ocobbe kakare i kom Nebukadnejar. Ci cutcut giryeme woko ki i kin dano, ocako camo lum calo twon, ki toyo ma oa ki i polo bene odyako kome woko nio waŋ ma yer kome ducu olot maboco macalo yec kom ocur, ki lwete bene olot maboco calo Lwet winyo.\n34I agikki me kare meno ducu, an Nebukadnejar, ailo waŋa aneno polo, ci tipo koma ocako dwogo, omiyo apwoyo En ŋat Mamalo Twal mada, ka dok apake kun aketo deyo i kome en ma bedo kwo nakanaka-ni.\nLocce bedo matwal,\nki kerrebene bedo i kare pa yalwak ducu;\n35jo ducu ma bedo i lobo bene gin pe gin mo;\nen tiyo gin ma cwinye mito i mony me polo ki i kin jo ma bedo i lobo bene;\nŋat mo pe ma twero juke, nyo ma twero wacce ni, “Itimo aŋo?”\n36I kare meno kikome bene en aye tipo koma ocako dwogo kwede ki deyo me kerra, ki ditta ki berra ducu odwogo i koma. Lumi-tamma ki luye mera guyenya, ci gidwoka dok i kerra, ki dit mukene makato dok gimedo bota. 37Mumiyo kombeddi an, Nebukadnejar, apako, adworo dok aworo Kabaka me polo; pien ticce ducu tye atir, ki kwo me bedone ducu tye atir; jo ma luwakke en twero kwanyogi ci dwoko rwomgi woko piny.


Wel 26 ACO85 - I ŋe two gemo Rwot owaco bot Moses ki - Bible Search\nKwano Wel jo Icrael i Moab\n1-I ŋe two gemo Rwot owaco bot Moses ki ajwaka Eleajar wod pa Aron ni, 2“Kwan Wel jo Icrael ducu, cakke ki i kom jo ma ditogi romo mwaka pyeraryo dok kwede malo, kun ilubo dog odi pa kwarogi, jo Icrael ducu ma romo cito ka lweny.” 3-4Ci Moses ki ajwaka Eleajar guloko ki ludito i lobo aroo me Moab i ŋet Jordan ma cok ki Jeriko ni, “Wukwan Wel dano cakke ki i kom jo ma ditogi romo mwaka pyeraryo dok kwede malo,” macalo Rwot ociko ki Moses. Jo Icrael ma yam gua ki i lobo Ejipt gubedo jo magi:\n5Jo me kaka pa Reuben ma obedo latin kayo pa Yakobo ma nyiŋe mukene Icrael-li gin ene: Likwayo pa Kanok, Pallu. 6Kejeron ki Karmi. 7Meno aye doggola pa jo pa Reuben; welgi ducu oromo alip pyeraŋwen wiye adek, ki miya abiro ki pyeradek. 8Likwayo pa Pallu gin aye Eliab, 9ki awobene Nemuel, Datan ki Abiram, Magi aye Datan ki Abiram ma lwak guyero ma gupyem ki Moses ki Aron kun gibedo i kin lwak pa Kora i kare ma gujem i kom Rwot. 10Lobo oŋamo doge omwonyogi woko ci guto kacel ki Kora i kare ma mac owaŋo dano miya aryo ki pyerabic, otyekogi woko, ci nyiŋgi odoko lok aboka me juko dano. 11Ento awobe pa Kora pe guto.\n12Jo me kaka pa Cimeon gin ene: likwayo pa Nemuel, Jamin, Jakin, 13Jera ki Caul. 14Meno aye doggola pa jo pa Cimeon; welgi ducu oromo alip pyeraryo wiye aryo, ki miya aryo.\n15Jo me kaka pa Gad gin ene: likwayo pa Jepon, Kagi, Cuni, 16Ojini, Eri, 17Arod ki Areli. 18Meno aye doggola pa jo pa Gad; welgi ducu oromo alip pyeraŋwen, ki miya abic.\n19Kaka pa Juda, Er ki On an ma awobe pa Juda yam guto con i lobo Kanaan. 20Doŋ jo me kaka pa Juda gin ene: Likwayo pa Cela, Perej ki Jera, 21ki pa Kejeron ki Kamul ma awobe pa Perej. 22Meno aye doggola pa jo pa Juda; welgi ducu oromo alip pyerabiro wiye abicel ki miya abic.\n23Jo me kaka pa Icakar gin ene: likwayo pa Tola, Puwa, 24Jacub ki Cimron. 25Meno aye doggola pa jo pa Icakar; welgi ducu oromo alip pyerabicel wiye aŋwen, ki miya adek.\n26Jo me kaka pa Jabulon gin ene: likwayo pa Cered, Elon ki Jaleel. 27Meno aye doggola pa jo pa Jabulon; welgi ducu oromo alip pyerabicel, ki miya abic.\n28Jo me kaka pa Yucepu gin aye likwayo pa Manace ki Epraim.\n29Kaka pa Manace. Makir wod pa Manace onywalo Gilead. 30Jo pa Gilead gin ene; likwayo pa Iejer, Kelek 31Aciriel, Cekem, 32Cemida ki Keper. 33Jelopekad wod pa Keper onywalo anyira keken, awo bene pe, Nyiŋ anyirane Makala, Noa, Kogla, Mirika ki Tiŋa. 34Meno aye doggola pa jo pa Manace; welgi ducu oromo alip pyerabic wiye aryo, ki miya abiro.\n35Jo me kaka pa Epraim gin ene: likwayo pa Cutela, Beker, Takan, 36ki pa Eran ma wod pa Cutela. 37Meno aye doggola pa jo pa Epraim; welgi oromo alip pyeradek wiye aryo, ki miya abic. Meno ducu gubedo Likwayo pa Yucepu.\n38Jo me kaka pa Benjamin gin ene: likwayo pa Bela, Acibel, Akiram, 39Cepupam, Kupam, 40ki pa Arud ki Naaman ma awobe pa Bela. 41Meno aye doggola pa jo pa Benjamin; welgi ducu oromo alip pyeraŋwen wiye abic, ki miya abicel.\n42Jo me kaka pa Dan gin ene: likwayo pa Cukam. 43Doggola ducu pa likwayo pa Cukam Wel danogi oromo alip pyerabicel wiye aŋwen, ki miya aŋwen.\n44Jo me kaka pa Acer gin ene: likwayo pa Imna, Icivi ki Beria, 45ki pa Keber ki Malkiel ma awobe pa Beria. 46Nya pa Acer nyiŋe obedo Cera. 47Meno aye doggola pa jo pa Acer; welgi ducu oromo alip pyerabic wiye adek, ki miya aŋwen.\n48Jo me kaka pa Naputali gin ene: likwayo pa Jajeel, Guni, 49Jejer ki Cilem. 50Meno aye doggola pa jo pa Naputali; welgi ducu oromo alip pyeraŋwen wiye abic, ki miya aŋwen. 51Wel jo Icrael ducu oromo alip miya abicel ki acel, ki miya abiro ki pyeradek.\n52-Ci Rwot owaco bot Moses ni, 53“Ibipoko lobo i kin kaka magi obed me aleyagi kun ilubo wel nyiŋgi ma gicoyo. 54Ibimiyo dul lobo malac bot kaka maditone ki dul lobo manok bot kaka matino; dul lobo me aleyagi gibipoko ma oporo wel dano ma i kaka mo-ni. 55Lobo gibipoko ki bolo kwir kun lubo kaka pa kwarogi. 56Gibilimo lobo me aleyagi muporo dit pa kaka acel acel kun lubo kit ma kwir opoto kwede.”\nKaka pa Levi\n57Jo me kaka pa Levi gin aye doggola pa Gercon, Kokat ki Merari, 58kacel ki likwayo pa Libni, Kebron, Makali, Muci ki Kora, Kokat onywalo Amram, 59ma dakone obedo Yokobedi nya pa Levi ma onywalo i Ejipt. Yokobedi onywalo Aron ki Moses ki lam ingi Miriam ki Amram. 60-Aron onywalo Nadab, Abiu, Eleajar ki Itamar, 61-ento Nadab ki Abiu guto woko i kare ma gutyero mac mapat i nyim Rwot, kit mac ma yam pe ocikogi kwede. 62Gikwano wel jo Levi ducu ma co, cakke i kom jo ma ditogi romo dwe acel dok kwede malo, Welgi oromo alip pyeraryo wiye adek: ento welgi yam pe gikwano i kin jo Icrael, pien pe gipoko botgi dul lobo mo me aleyagi i kin jo Icrael.\nKaleb ki Yocwa aye gudog makwo\n63Meno gin aye jo ma Moses ki ajwaka Eleajar gukwanogi i lobo aroo me Moab i ŋet Jordan, ma cok ki Jeriko. 64Ento pe tye ŋat mo acel i kingi ki i kin jo ma yam Moses ki ajwaka Aron gukwanogi i kare ma gukwano wel jo Icrael i tim me Cinai ca. 65-Onoŋo yam Rwot owaco pigi bot Moses ni, “Gibito woko i tim,” ci dano mo pe odoŋ ki i kingi, kono nyo Kaleb wod pa Jepune ki Yocwa wod pa Nun keken aye gudoŋ.


Wel 2 ACO85 - Rwot owaco bot Moses ki Aron ni, “Jo - Bible Search\nGony pa kaka acel acel ki lutel wigi\n1Rwot owaco bot Moses ki Aron ni, 2“Jo Icrael gibiguro kemagi ŋat acel acel i te benderane, kun gitye ki lanyut me odi pa kwarogi; gibiguro kemagi kun doggi tiko kema me rwatte tuŋŋi ki tuŋŋi ducu. 3Jo ma biguro kemagi yo tuŋ wokceŋ, ka ma ceŋ tuc ki iye-ni, gibibedo jo ma i te bendera pa Juda, kun gilubo buca monygi; latel wi jo pa Juda aye Nakucon ma wod pa Aminadab, 4ma gikwano wel dano ma i buca monnye oromo alip pyerabiro wiye aŋwen, ki miya abicel. 5Jo ma biguro kemagi ma cok kwede gibibedo kaka pa Icakar; latel wi jo pa Icakar aye Natanel ma wod pa Jura, 6ma gikwano wel dano ma i buca monnye oromo alip pyerabic wiye aŋwen ki miya aŋwen. 7Ka dok kaka pa Jabulon; latel wi jo pa Jabulon aye Eliab ma wod pa Kelon, 8ma gikwano wel dano ma i buca monnye oromo alip pyerabic wiye abiro, ki miya aŋwen. 9Wel jo ducu ma i gony pa Juda, i bucagi, oromo alip miya acel ki pyeraboro wiye aŋwen, ki miya aŋwen. Ka wot ocakke, gin aye gibitelo yo.\n10“Ki yo tuŋ acuc en aye bendera me gony pa jo pa Reuben bicuŋ iye, kun gilubo buca monygi; latel wi jo pa Reuben aye Elijur ma wod pa Cedeur, 11ma gikwano Wel dano ma i buca monnye oromo alip pyeraŋwen wiye abicel, ki miya abic. 12Jo ma biguro kemagi ma cok kwede gibibedo kaka pa Cimeon; latel wi jo pa Cimeon aye Celumiel ma wod pa Juricadai, 13ma gikwano Wel dano ma i buca monnye oromo alip pyerabic wiye aboŋwen ki miya adek. 14Ka dok kaka pa Gad; latel wi jo pa Gad aye Eliacap wod pa Reuel, 15ma gikwano wel dano ma i buca monnye oromo alip pyeraŋwen wiye abic, ki miya abicel ki pyerabic. 16Wel jo ducu ma i gony pa Reuben, i bucagi, oromo alip miya acel ki pyerabic wiye acel, ki miya aŋwen ki pyerabic. Ka wot cakke, gin aye gibimol me aryone.\n17“Lacen kema me rwatte bicako wot, kacel ki gony pa jo Levi, i dye gony ducu. Kit ma giguro ki kemagi gibicako wotgi kikore kit meno, kun dul acel acel tye ki kabedone, kun gilubbe aluba bendera ki bendera.\n18“Ki yo tuŋ potoceŋ bendera pa jo Epraim bicuŋ iye, kun gilubo buca monygi; latel wi jo pa Epraim aye Elicama ma wod pa Amikud, 19ma gikwano wel dano ma i buca monnye oromo alip pyeraŋwen, ki miya aŋwen. 20Jo ma biguro kemagi ma cok kwede gibibedo kaka pa Manace; latel wi jo pa Manace aye Gamaliel ma wod pa Pedajur, 21ma gikwano wel dano ma i buca monnye oromo alip pyeradek wiye aryo, ki miya aryo. 22Ka dok kaka pa Benjamin; latel wi jo pa Benjamin aye Abidan ma wod pa Gideoni, 23ma gikwano wel dano ma i buca monnye oromo alip pyeradek wiye abic, ki miya aŋwen. 24Wel jo ducu ma i gony pa Epraim, i bucagi, oromo alip miya acel ki aboro, ki miya acel. Gin gibimol me adekke.\n25“Ki yo tuŋ acam bendera pa jo pa Dan bicuŋ iye, kun gilubo buca monygi; latel wi jo pa Dan aye Akiejer ma wod pa Amicadai, 26ma gikwano wel dano ma i buca monnye oromo alip pyerabicel wiye aryo, ki miya abiro. 27Jo ma biguro kemagi ma cok kwede gibibedo kaka pa Acer; latel wi jo pa Acer en aye Pagiel ma wod pa Okoran, 28ma gikwano wel dano ma i buca monnye oromo alip pyeraŋwen wiye acel, ki miya abic. 29Ka dok kaka pa Naputali; latel wi jo pa Naputali aye Akira ma wod pa Enan, 30ma gikwano wel dano ma i buca monnye oromo alip pyerabic wiye adek, ki miya abicel. 31Wel jo ducu ma i gony pa Dan oromo alip miya acel ki pyerabic wiye abiro, ki miya abicel. Gin gibimol me agikkine, kun gilubbe aluba bendera ki bendera.”\n32Meno aye jo Icrael kit ma gikwanogi kwede, kun lubo dog odi pa kwarogi; jo ducu ma i gonygi ducu ma gikwanogi i buca monygi onoŋo guromo alip miya abicel ki adek, ki miya abic ki pyerabic noŋo. 33Ento jo pa Levi pe gikwano i kom jo Icrael, macalo Rwot onoŋo ociko ki Moses.\n34Jo Icrael yam gutiyo kit meno.\nKit ma Rwot con ociko ki Moses ducu, guguro kemagi kit meno i te benderagi, gucako wot bene gumol kit meno, ŋat acel acel ki doggolane, macalo dog odi pa kwarogi tye kwede.


Nwoyo Cik 27 ACO85 - Moses ki ludoŋo pa jo Icrael - Bible Search\nNwoyo Cik 26 Nwoyo Cik 28\nNwoyo Cik 27\nCik myero gico i wi got Ebal\n1Moses ki ludoŋo pa jo Icrael guciko lwak kun giwacci, “Wu mak cik ducu ma wacikowu kwede tin. 2-Dok i kom nino ma wuŋolo iye kulu Jordan pi donyo i lobo ma Rwot Lubaŋawu bimiyowu, wubicibo iye kidi madito ci wupuyo komgi ki opuyu. 3Wubicoyo lok me cik magi ducu i kare ma wukato wudonyo i lobo ma Rwot Lubaŋawu bimiyowu, en aye lobo ma mol cak ki moo kic, kit ma Rwot, Lubaŋa pa kwarowu, yam ocikowu kwede-ni. 4Ka wuŋolo loka Jordan, wubicibo kidi-nu gicuŋ i kom got Ebal, kit ma tin acikowu kwede, dok wubipuyo komgi woko ki opuyu. 5-Wubicano keno tyer kunnu pi Rwot Lubaŋawu, keno tyer ma gicano ki got; pe gitiŋ nyonyo mo me payo komgi. 6Wubitumo gitum awaŋa i wi keno-nu bot Rwot Lubaŋawu, 7ka dok wubityero iye gityer lakwecwiny ma wubicamone ki kunnu, ci cwinywu bibedo yom i nyim Rwot Lubaŋawu. 8Wubicoyo lok me cik man ducu i kom kidi ma wubicibogi kunnu maber ma kwanone yot.”\n9Moses ki ajwagi ma Lulevi guwaco ki jo Icrael ducu ni, “Wuliŋ mot, wuwiny, wun jo Icrael. I nino ma tin aye wudoko iye lwak pa Rwot Lubaŋawu. 10Mumiyo doŋ wuwor dog Rwot Lubaŋawu kun wumako cik mere ki gin ma en ociko ducu ma acikowu kwede tin-ni.”\nCeno dano i kom got Ebal\n11Moses ociko lwak i nino meno kikome kun wacci, 12-“Ka doŋ wutyeko kato loka Jordan, jo magi gibicuŋ i wi got Gerijim ka gilamo gum i kom lwak: jo Cimeon, Levi, Juda, Icakar, Yucepu ki Benjamin; 13ki jo magi gibicuŋ i wi got Ebal i kare ma giceno dano: jo Reuben, Gad, Acer, Jabulon, Dan ki Naputali. 14Ci Lulevi gibiwaco lok man bot jo Icrael ducu ki dwan maloŋo ni.\n15-“ ‘Cen opot i kom dano ma otiyo cal Jok apaya mo nyo cal jok nyonyo ma giliyo aliya ma gin me kwer bot Rwot, ma ladiro otiyo ki ciŋe ci ocibo me awora i muŋ.’ Lwak ducu gibigamo ni, ‘Amen.’\n16-“ ‘Cen opot i kom dano ma pe woro wonne ki minne.’ Lwak ducu gibigamo ni, ‘Amen.’\n17-“ ‘Cen opot i kom dano ma okobo got ma poko waŋ lobo pa lawote woko.’ Lwak ducu gibigamo ni, ‘Amen.’\n18-“ ‘Cen opot i kom dano ma opaŋo wi lawaŋeoto oweko yo.’ Lwak ducu gibigamo ni, ‘Amen.’\n19-“ ‘Cen opot i kom dano ma obalo te pido pa labedo, nyo pa latin kic, nyo pa daa-to oweko lok oloye.’ Lwak ducu gibigamo ni, ‘Amen.’\n20-“ ‘Cen opot i kom dano ma obuto ki ci-wonne, pien oketo lewic i kom wonne.’ Lwak ducu gibigamo ni, ‘Amen.’\n21-“ ‘Cen opot i kom dano ma obuto ki lee mo.’ Lwak ducu gibigamo ni, ‘Amen.’\n22-“ ‘Cen opot i kom dano ma obuto ki laminne, kadi nya pa wonne, kadi nya pa minne.’ Lwak ducu gibigamo ni, ‘Amen.’\n23-“ ‘Cen opot i kom dano ma obuto ki marone.’ Lwak ducu gibigamo ni, ‘Amen.’\n24“ ‘Cen opot i kom dano ma oneko lawote i muŋ ali.’ Lwak ducu gibigamo ni, ‘Amen.’\n25“ ‘Cen opot i kom dano ma giwilo ki lim me Labal te pido pa dano ma pe obalo, miyo gineke nono.’ Lwak ducu gibigamo ni, ‘Amen.’\n26-“ ‘Cen opot i kom dano ma pe moko lok ducu me cik man kun lubogi.’ Lwak ducu gibigamo ni, ‘Amen.’


Lulevi 16 ACO85 - Rwot oloko bot Moses i kare ma doŋ - Bible Search\nLulevi 15 Lulevi 17\nNino me kwanyo bal\n1Rwot oloko bot Moses i kare ma doŋ awobe pa Aron aryo gutyeko to, pien onoŋo gunyiko cok i nyim Rwot ci guto woko. 2-Ci Rwot owaco bot Moses ni, “Tit ki omeru Aron ni pe obed ka donyo nino ducu i kabedo maleŋ ma boŋo kicika oumo i nyim kom me kica ma tye i wi canduk: wek pe oto; pien abinen i wi kom me kica i po!. 3-Ento Aron bidonyo i kabedo maleŋ ki gin magi: bidonyo iye ki wod twon pi gitum me bal, ki nyok romo pi gitum awaŋa. 4En biruko kanyi maleŋ me boŋo camanini, biruko pali boŋo camanini i kome, bitweyo pyere ki kitambara boŋo camanini, ka tweyo kitambara adwala i wiye; man aye gin boŋŋi aruka maleŋ. En bilwoko kome ki pii, ka doŋ birukogi. 5Dok en bigamo ki bot lwak jo Icrael nyogi dyegi aryo pi gitum me bal, ki nyok romo acel me gitum awaŋa.\n6“Aron bityero twon obed gitum me bal ma otiko en, kun timo gin lakwany bal ki i kome ki i kom jo ma i ode. 7Dok en bikelo dyegi aryo-nu, biketogi i nyim Rwot i doggola kema me rwatte. 8Ci Aron bibolo kwir i kom nyogi dyegi aryo-nu, kwir acel pi Rwot ki kwir mukene pi Ajajel. 9Aron bikelo dyel ma kwir pa Rwot opoto i kome-ni bityero me bedo gitum me bal. 10Ento dyel ma kwir pa Ajajel opoto i kome-ni gibikelo makwo i nyim Rwot pi timo gin lakwany bal i kome, wek gicwale woko ceŋ i tim bot Ajajel.\n11“Aron bityero twon me bedo gitum me bal ma otiko en kun timo gin lakwany bal ki i kome ki i kom jo ma i ode; bineko twon obed gitum me bal ma otiko eno 12En bikwanyo atabo weer me waŋo odok eceta ma opoŋ ki lodi mac ma okwanyo ki i wi keno tyer ma i nyim Rwot, ki odok eceta ma ŋwece kur ma giluro matitino poŋ ciŋ aryo, ci bikelone i tyelo ka ma boŋo kicika oumo-ni. 13Bionyo odok eceta ma ŋwece kur-ri i mac ma i nyim Rwot, wek yito me odok eceta ma ŋwece kur-ri oduny macalo pol oum kom me kica ma bedo i wi canduk lok me caden, wek pe oto. 14Ka dok bikwanyo remo twon manok, ci kiro ki lwet ciŋe i kom kom me kica tuŋ nyime, dok bikiro remo ki lwet ciŋe tyen abiro piny i nyim kom me kica.\n15-“Ka man otum, bineko dyel me gitum me bal ma onoŋo tye pi lwak, ci kelo remone i tyelo ma boŋo kicika oumo-ni, ci timo remone kit ma otimo ki remo twon-ni; bikiro i wi kom me kica ki i nyim kom me kica. 16En bitimo gin lakwany bal ki i kom kabedo maleŋ kit meno, pi keni pa jo Icrael, ki pi tim aranyigi ki balgi ducu. Dok bitimo kit meno bene ki kema me rwatte ma bedo kwedgi i dye keni megi ducu. 17I kare ma en donyo i kabedo maleŋ ka timo gin lakwany bal, dano mo pe obed i kema me rwatte, nio ka doŋ okato woko ma otyeko timo gin lakwany bal ki i kome ki i kom jo ma i ode, ki i kom jo Icrael mucokke ducu. 18Lacen en bikato woko i nyim keno me tyer ma tye i nyim Rwot, ci timo gin lakwany bal ki i kome. Bikwanyo remo twon, ki remo dyel, ci reyo i kom ten keno aŋwen me keno tyer, rumo kome ducu. 19Ka dok bikiro remo iye ki lwet ciŋe tyen abiro kun lonyo, kwero doko maleŋ pi kwanyo keni pa jo Icrael ducu ki i kome.\n20“Ka doŋ otyeko timo gin lakwany bal ki i kom kabedo maleŋ, ki kema me rwatte, ki keno tyer, en bikelo dyel makwo. 21Aron biketo ciŋe aryo ducu i wi dyel, kun tuco i kome bal ducu ma jo Icrael gutimo, ki tim aranyigi ki kwa balgi ducu, Biketogi i wi dyel-lu, ci cwale woko kwede i tim, kun dano mo ma doŋ giyero aye tero. 22Dyel bitiŋo balgi ducu i kome, cito kwede wa i t im ata; ci dano-nu bigonyo dyel cito woko i tim.\n23-“Aron dok bidonyo i kema me rwatte, bilunyo boŋŋi camanini woko ma onoŋo oruko i kare ma en cito i kabedo maleŋ-ŋi, ci wekogi kunnu. 24Ka bilwoko kome ki pii i kabedo mo maleŋ, ka ruko boŋŋine i kome, ci katti woko, tyero gitum awaŋane, ki gitum awaŋa pi lwak, ci timo gin lakwany bal ki i kome ki i kom lwak. 25Dwolo me gitum awaŋa en biwaŋo woko i wi keno tyer. 26Ŋat ma otero dyel, ocwalo bot Ajajel, bilwoko boŋŋine, lwoko kome ki pii, ka lacen bibino i gony. 27-Twon me gitum me bal ki dyel me gitum me bal, ma onoŋo gitero remogi i kabedo maleŋ ka timo gin lakwany bal, gibiterogi woko wa i ŋe gony; pyengi ki riŋogi ki wee igi gibiwaŋo woko ki mac. 28Ŋat ma owaŋo bilwoko boŋŋine, lwoko kome ki pii, ka lacen en bibino i gony.\n29-“Man bibedo cik matwal botwu, ni, i dwe me abiro, i nino dwe me aparre, wubikumo ki toncwiny. Pe wubitiyo tic mo, kadi anywalli me lobo, kadi labedo ma bedo i kinwu. 30Pien i nino meno aye gibitimo iye gin lakwany bal ki i komwu me lonyowu; myero wubed ma wulonnye i nyim Rwot ki i kom balwu ducu. 31En aye bedo botwu cabit me yweyo mot, ci wubikumo ki toncwiny; man aye cik ma bedo matwal. 32Ajwaka ma giwiro ki moo ka giketo en i dog ticce me bedo ajwaka, kun leyo kaka wonne, bitimo gin lakwany bal, kun ruko boŋŋi aruka maleŋ me boŋo camanini. 33En bitimo gin lakwany bal ki i kom kabedo maleŋ, dok bitimo gin lakwany bal ki i kom kema me wratte ki i kom keno tyer, Ka dok bitimo gin lakwany bal ki i kom ajwagi, ki i kom jo ducu mucokke. 34Man bibedo cik botwu matwal, ni, myero gitim gin lakwany bal ki i kom jo Icrael i mwaka acel kicel, pi balgi ducu.” Ci Moses otimo kit ma Rwot ocike kwede.


Wel 3 ACO85 - Magi aye likwayo pa Aron ki Moses i kare - Bible Search\nWel Lulevi ki ticgi\n1Magi aye likwayo pa Aron ki Moses i kare ma Rwot obedo ka lok ki Moses i wi got me Cinai. 2-Magi aye nyiŋ awobe pa Aron: Nadab latin kayone ki Abiu, Eleajar ki Itamar; 3meno aye nyiŋ awobe pa Aron, gin aye ajwagi ma giwirogi ki moo, ma Moses yam okwerogi pi tiyo tic me bedo ajwagi. 4-Ento Nadab ki Abiu guto i nyim Rwot i kare ma gutyero mac mapat i nyim Rwot i tim Cinai, kit mac ma yam pe ocikogi kwede; gin pe gubedo ki litino. Mumiyo Eleajar ki Itamar gutiyo tic pa ajwagi i kare ma wongi pud kwo.\n5Rwot owaco bot Moses ni, 6“Kel kaka pa Levi cok, ci iketgi i nyim ajwaka wek guti bote. 7Gibicobo tic mapatpat pire ki pi lwak ducu i nyim kema me rwatte, dok gibitiyo tic pi jo Icrael kun gitiyo ticgi i kema. 8Gin aye gibigwoko jami ducu ma i kema me rwatte, dok gibitiyo tic pi jo Icrael kun gitiyo ticgi i kema. 9Ibimiyo Lulevi bot Aron ki awobene; gityeko miyogi bote matwal kun gikwanyogi woko ki i kin jo Icrael. 10Ci ibiketo Aron ki awo bene, gibitiyo ticgi me bedo ajwagi; ento ka ŋat mo mukene onyiko cok, gibineke woko.”\n11Rwot dok owaco bot Moses ni, 12“Nen, doŋ atyeko kwanyo jo pa Levi ki i kin jo Icrael ma ka litino kayo ducu mukwono yabo ic i kin jo Icrael. Jo pa Levi aye gibibedo jona, 13-pien litino kayo ducu mera. I nino ma yam aneko iye litino kayo ducu ma i lobo Ejipt ca, en aye akwero iye litino kayo ducu ma i Icrael gubed mera, pa dano ki pa lee; gibibedo mera; an a Rwot.”\n14Rwot owaco bot Moses ki i tim Cinai ni, 15“Kwan wel likwayo pa Levi, kun ilubo dog odi pa kwarogi, ki doggolagi; ibikwano co ducu cakke ki i kom jo ma ditogi romo dwe acel dok kwede malo.” 16Kit meno Moses okwano welgi kit ma Rwot owaco-ni, macalo yam ocike-ni. 17Magi aye awobe pa Levi ma giyeko nyiŋgi: Gercon, Kokat ki Merari. 18Magi aye nyiŋ awobe pa Gercon kun lubo doggolagi: Libni ki Cimei. 19Awobe pa Kokat kun lubo doggolagi gin aye Amram, Ijar, Kebron ki Ujiel. 20Awobe pa Merari kun lubo doggolagi gin aye Makali ki Muci. Meno aye doggola pa Lulevi, kun lubo dog odi pa kwarogi.\n21Jo pa Gercon aye doggola pa jo pa Libni ki doggola pa jo pa Cimei; meno aye doggola pa jo pa Gercon. 22Welgi ka gikwano wel co ducu cakke ki i kom jo ma ditogi romo dwe acel dok kwede malo oromo alip abiro, ki miya abic. 23Doggola pa jo pa Gercon yam giguro kemagi i ŋe kema yo tuŋ potoceŋ, 24kun Eliacap wod pa Lael obedo ladit ki i ot pa kwaro pa jo Gercon. 25Tic pa likwayo pa Gercon i kema me rwatte obedo me gwoko kema; en aye kema kikome ki laum wiye, boŋo cuka laum doggola me doggola kema me rwatte, 26boŋo cuka me aŋaba me larum dyekal, boŋo cuka laum doggola me dyekal ma orumo kema ki keno tyer, ki lwak tol lacikgi; dog tic ducu ma mitte pi jami magi.\n27Jo pa Kokat aye doggola pa jo pa Amram, ki doggola pa jo pa Ijar, ki doggola pa jo pa Kebron, ki doggola pa jo pa Ujiel; meno aye doggola pa jo pa Kokat. 28Welgi ka gikwano Wel co ducu cakke ki i kom jo ma ditogi romo dwe acel dok kwede malo oromo alip aboro, ki miya abicel ma gitiyo ticgi i kabedo maleŋ. 29Doggola pa jo pa Kokat yam giguro kemagi i ŋet kema yo tuŋ acuc, 30kun Elijapan wod pa Ujiel obedo ladit ki i ot pa kwaro me doggola pa jo. Kokat. 31Ticgi obedo me gwoko canduk, meja, okarmac, keno tyer, jami me kabedo maleŋ ma ajwagi gitiyo kwedgi ducu, ki boŋo kicika; dog tic ducu ma mitte pi jami magi. 32Ladit ma loyo ludito ducu pa Lulevi obedo Eleajar wod pa ajwaka Aron. En onoŋo loyo jo ma gitiyo ticgi i kabedo maleŋ.\n33Jo pa Merari aye doggola pa jo pa Makali ki doggola pa jo pa Muci; meno aye doggola pa jo pa Merari. 34Welgi ka gikwano Wel co ducu cakke ki i kom jo ma ditogi romo dwe acel dok kwede malo oromo alip abicel, ki miya aryo. 35Ladit ki i ot pa kwarogi ma i doggola pa jo Merari obedo Juriel wod pa Abikail. Gin yam giguro kemagi i ŋet kema yo tun acam. 36Tic ma gimiyo bot likwayo pa Merari obedo me gwoko lwak guti me kema, lwak riine, lwak wirre lwak tedi tere ki gin ma okemo ticce ducu; dog tic ducu ma mitte pi jami magi ducu. 37Ka dok lwak wir ducu ma gurumo dyekal, ki tedi tergi ki lwak teke lagurgi, ki lwak tolle.\n38Jo ma yam giguro kemagi i nyim kema yo tuŋ wokceŋ, i nyim kema me rwatte ka ma cen tuc iye-ni, gin aye Moses ki Aron ki awobene. Gin onoŋo gityeko ketogi i dog tic ma i kabedo maleŋ, pi tiyo tic ducu ma mitte pi jo Icrael; ka ŋat mo mukene onyiko cok, myero ginek woko. 39Wel jo Levi ducu ma yam gikwano, ma Moses ki Aron gukwano welgi pi lubo cik pa Rwot, kun lubo doggolagi, co ducu cakke ki i kom jo ma ditogi romo dwe acel dok kwede malo, oromo alip pyeraryo wiye aryo.\nKoko litino kayo\n40Rwot owaco bot Moses ni, “Kwan wel litino kayo ducu ma co ki i kin jo Icrael, cakke ki i kom jo ma ditogi romo dwe acel dok kwede malo; kwan welgi kun ilubo nyiŋgi. 41An a Rwot; ibikwanyo jo pa Levi gubed mera ma ka litino kayo ducu ma i kin jo Icrael; dok iter lim makwo pa jo Levi ma ka litino kayo ducu ma i kin lim makwo pa jo Icrael.” 42Kit meno Moses okwano Wel litino kayo ma i kin jo Icrael ducu, macalo Rwot ocike. 43Litino kayo ducu ma co, macalo wel nyiŋgi tye, cakke ki i kom jo ma ditogi romo dwe acel dok kwede malo, ka gikwano welgi onoŋo guromo alip pyeraryo wiye aryo, ki miya aryo ki pyerabiro wiye adek.\n44Rwot owaco bot Moses ni 45“Kwany jo pa Levi gubed ma ka litino kayo ducu ma i kin jo Icrael, dok iter lim makwo pa jo Levi ma ka limgi; jo pa Levi gibibedo jona; an a Rwot. 46Pi koko litino kayo miya aryo ki pyerabiro wiye adek ma i kin jo Icrael ma gudoŋ ma wel pa jo pa Levi orem woko pigi-ni, 47ibigamo cekel abic abic pi dano acel acel; ibigamo kun ilubo cekel me kabedo maleŋ, ma cekel acel romo gera pyeraryo-ni. 48Lim meno ma gikoko kwede wel jo ma gudoŋ-ŋi ibimiyo bot Aron ki awo bene.” 49Mumiyo Moses ogamo lim me kok ki bot jo mudoŋ, ma wel pa jo Levi orem me kokogi; 50ci ogamo lim ryal ki bot litino kayo pa jo Icrael ma romo cekel alip acel, ki miya adek pi pyerabicel wiye abic, kun lubo cekel me kabedo maleŋ. 51Moses omiyo lim meno me kok bot Aron ki awobene, kit ma Rwot owaco-ni, macalo Rwot yam ociko ki Moses.


Ejekiel 20 ACO85 - Ludoŋo mogo ki i kin ludoŋo pa io - Bible Search\nEjekiel 19 Ejekiel 21\nKit ma Lubaŋa otiyo kwede ki jo Icrael\n1Ludoŋo mogo ki i kin ludoŋo pa io Icrael gubino ka penyo dog Rwot i nino dwe apar dwe me abic, i mwaka me abiro, ci gubino i nyima. 2Rwot oloko kweda kun wacci, 3“Wod pa dano, lok ki ludoŋo pa Icrael-li, kun iwaco botgi ni, Rwot Lubaŋa owaco kuman ni, ‘Man wun wubino ka penyo doga bo? Kit macalo atye kwe-ni, pe wubipenyo doga. Man Rwot Lubaŋa ma owaco.’\n4“Wod pa dano, ibiŋolo kop i komgi? Ci doŋ iŋol kop i komgi. Po wigi i kom gin me kwer ma yam kwarogi gutimo. 5-Tit botgi lok ma atye ka wacone-ni. I kare ma ayero Icrael, akwoŋo kwoŋ bot likwayo pa Yakobo. Anyutte botgi i lobo Ejipt, kun awaco botgi ni, ‘An a Rwot Lubaŋawu.’ 6I kare meno bene en aye acikke kwedgi ni abikwanyogi woko ki i lobo Ejipt ci aterogi i lobo ma ayero pigi, lobo ma mol cak ki moo kic, ma en aye lobo me deyo adada makato lobo mukene-gu ducu. 7Awaco botgi bene ni gubol cal jogi me kwer ma gimaro-gu woko, dok ni pe myero gubal komgi ki lubaŋa mogo me gobagoba pa jo Ejipt, pien an aye a Rwot Lubaŋagi. 8Ento gin gujemo i koma gukwero winyo lokka. Gin ducu pe gubolo cal jogigi me kwer ma gimaro-gu woko dok bene pe gubwoto woro lubaŋa pa jo Ejipt me gobagoba-ni.\n“Mumiyo atamo ni onoŋo myero aony akemona i komgi dok ato kinigana woko i komgi ki i dye lobo Ejipt. 9Ento pe doŋ atimo gin ma onoŋo atamo ni abitimo-ni, pien meno onoŋo twero miyo pe giworo nyiŋa, miyo bene gipyedo nyina i kin lurok ka ma onoŋo jo Icrael gibedo iye; pien yam aloko bot jo Icrael ki i nyim jo ma gin gibedo i kingi ni abikwanyo jo Icrael ki i lobo Ejipt akelogi woko.\n10“Kit meno akwanyogi woko ki i lobo Ejipt ci akelogi wa i dye tim. 11-Amiyogi cikka dok anyuto botgi gin ma an aciko ducu, kun noŋo ŋat ma gwoko cikka aye bedo kwo. 12-Amiyo botgi ceŋ cabit ni gin gugwoki, ma en aye lanyut ma tye i kin an ki gin, wek guŋe ni an Rwot aye ma alonyogi miyo gibedo maleŋ. 13Ento jo Icrael gujemo woko i koma ki i tim, pe gulubo cikka dok bene gukwero tiyo gin ma an aciko ducu, kun noŋo ŋat ma gwoko cikka aye bedo kwo. Gupyedo cabitta woko marac adada.\n“Mumiyo atamo ni onoŋo myero aony akemona woko i komgi ki i dye tim, wek atyekgi woko liweŋ matwal. 14Ento pe doŋ atimo gin ma onoŋo atamo ni abitimo-ni, meno onoŋo twero miyo pe giworo nyiŋa, miyo bene gipyedo nyiŋa i kin lurok kun an akwanyo jo Icrael ki i lobo Ejipt akelogi woko ma gin bene gineno-ni. 15-Dok bene yam akwoŋo kwoŋ botgi ki i tim ni pe doŋ abiterogi i lobo ma onoŋo doŋ atyeko miyone botgi, lobo ma mol cak ki moo kic, ma en lobo me deyo adada makato lobo mukene-gu ducu. 16Akwoŋo kwoŋ pien onoŋo gukwero lubo cikka, dok bene pe gubedo ka tiyo gin ma an aciko ducu, gupyedo cabitta bene. Gumaro gigi woro cal jogigi. 17Ento kica omaka i komgi, Pe anekogi woko dok bene pe atyekogi woko ki i tim kunnu. 18Awaco bot litino ni, ‘Pe wulub cik ma yam kwarowu guketo; pe wulub kitgi, dok bene pe wubal komwu ki cal jogigi-ni. 19An Rwot aye Lubaŋawu. Wulub cikka dok bene wugwokke kun wutiyo gin ma an aciko ducu. 20Wugwok cen cabitta obed nino maleŋ, wek obed lanyut me cikke ma waketo i kin an ki wun, wuŋe ni an aye a Rwot Lubaŋawu.’\n21“Ento litinogi gujemo woko i koma; pe gulubo cikka dok bene pe gugwokke me tiyo gin ma an aciko ducu, kun noŋo ŋat ma gwoko cikka aye bedo kwo. Gupyedo cabitta woko. Mumiyo atamo ni onoŋo myero aony akemona i komgi dok ata kinigana woko i komgi ki i dye tim. 22Ento ajuko ciŋa, pe doŋ atimo gin ma onoŋo atamo ni abitimo-ni, meno noŋo twero miyo pe giworo nyiŋa, miyo bene gipyedo nyiŋa i kin lurok, ka ma an akwanyo jo Icrael ki i lobo Ejipt akelogi woko ma gin bene gineno-ni. 23-Dok bene akwoŋo kwoŋ mukene ki i tim ni abiketogi woko i kin lurok, akeyogi wako i wi lobo ducu. 24Atimo man pien gukwero lubo cikka dok bene gukwero tiyo gin ma an aciko ducu, gupyedo cabitta, dok gubedo ka woro cal jogi ma yam kwarogi guworo-ni. 25Lacen dok amiyo botgi cik maraco kun acikogi ki kit cik mogo ma pe twero miyo dano bedo kwo. 26Amiyo gubalo komgi ki mot mapatpat ma gityero bot cal jogi, dok bene amiyo gutyero litino kayogi ma co calo gitum awaŋa, Atimo man pi miyogi lworo madwoŋ ki pi keto can i komgi; wek guŋe ni an aye a Rwot.\n27“Mumiyo kombeddi doŋ in wod pa dano, lok ki jo Icrael kun itito lok ma atye ka wacone botgi, Yo mukene ma yam kwarogi guŋayo kwede waŋa en aye ni yam gutiyo gin ma pe atir i koma. 28Akelogi i lobo ma yam onoŋo acikke ni abimiyo botgi. I kare ma guneno cere ki yadi ma potgi oluk i kabedo ducu, ci gutyero gitum woko ducu kunnu. Guŋeto cwinya oweko kiniga omaka pi gitum awaŋagi ma guwaŋo, ki pi gityer amata ma gukelo guonyo kunnu-ni. 29Apenyogi ni, ‘Waŋ jogi magi ma wucito iye-ni gin gin aŋo?’ Mumiyo nyiŋe gilwoŋo ni Bama nio wa onyoo. 30Kombeddi doŋ itit lok ma an atye ka wacone-ni bot jo Icrael. Piŋo wumito ni wutim lakit bal acel ma yam kwarowu gutimo-ni kun bene wuŋak woko wubedo ka woro cal jogi? 31Kadi bed wa i kare man pud wutyero lakit mot acel-lu dok bene wutyero awobewu i wi mac me gitum awaŋa, mumiyo wubalo komwu kekenwu pi woro cal iogiwu-gu ducu. Wun jo Icrael pud dok wubibino ka penyo doga? Kit macalo atye kwe-ni, pe wubipenyo doga. Man Rwot Lubaŋa ma owaco. 32Doŋ wutyeko moko tamwu woko kun wumito wubed calo jo me rok mukene, wumito wubed calo jo me kaka ducu ma tye i wi lobo ducu, wek wuwor yadi ki godi, ento meno pe bitimme matwal.\nLubaŋa keto can pi bal dok weko bal pa dano\n33“Kit macalo atye kwe-ni, abilwenyo i komwu ki tekona ducu, ki akemona ma aonyo woko i komwu, ci doŋ abibedo kabaka ma loyowu. Man Rwot Lubaŋa ma owaco. 34Abinyuto twerona botwu kun aonyo akemona woko i komwu ka acokowu woko ducu ki i kin lurok ma i wi lobo ducu ka ma yam gikeyowu wucito iye, ci akelowu aketowu kacel. 35Abikelowu i tim pa lurok, ka doŋ abiŋolo kop i komwu ki kunnu waŋ ki waŋ. 36Kit macalo yam aŋolo kop i kom kwarowu i dye tim i lobo Ejipt, abiŋolo kop i komwu bene kit meno.” Man Rwot Lubaŋa ma owaco.\n37“Abimiyo wukato ki acel acel ki te odoo ker ma giriyo, abimiyo wugwoko gicikke ma aketo kwedwu. 38Abikwanyo jo ma gin lujemo ki jo ma gin lutim bal i koma woko ki i kinwu. Abikwanyogi akelogi woko ki i lobo ka ma yam gubedo ka wot iye macalo welo, ento pe gibidonyo i lobo pa jo Icrael. Man bimiyo wuŋeyo ni an aye a Rwot.”\n39Rwot Lubaŋa owacci, “Kombeddi doŋ wun jo Icrael, wun ducu wucit wuti giwu but cal jogiwu. Ento acikowu matek mada ni lacen i ŋe man myero doŋ wuwiny lokka, ma pe doŋ wupyedo nyiŋa maleŋ-ŋi matwal, dok pe doŋ wutyero motwu bot cal jogi bene.”\n40Rwot Lubaŋa owacci, “Wun jo Icrael ducu wubiwora ki kunnu i lobo meno, i wi got mera maleŋ, ki i wi got me lobo Icrael mabor-ri. Doŋ cwinya bibedo yom i komwu ki kunnu, ci abimito motwu, ki motwu mabeco makato ducu me gityer, ki gityerwu maleŋ. 41Lacen ka doŋ acokowu woko ducu ki i kin lurok ma i wi lobo ducu ka ma yam gikeyowu wucito iye akelowu aketowu kacel, abijolo gitum awaŋawu ma ŋwece kur me lakwe cwiny. Ci doŋ abinyutte botwu ni an aleŋ dok rok ducu gibineno man ki waŋgi. 42Ka doŋ akwanyowu adwokowu cen i lobo Icrael, en lobo ma yam akwoŋo pire ni abimiyo bot kwarowu-ni, ci wubiŋeyo ni an aye a Rwot. 43Wubipo pi balwu ki gin ducu me kwer ma wutimo mumiyo wubalo komwu woko kekenwu. Wubibedo ki keccwiny i komwu kekenwu pi gin maraco me lewic ma wutimoni. 44Wun jo Icrael wubiŋeyo ni an aye a Rwot, pien pe atiyo kwedwu kun lubo gin maraco ma wutimo, nyo muporo kitwu marac, ento atiyo kwedwu kun aawoko deyo me nyiŋa wek giwora.” Man Rwot Lubaŋa aye ma owaco.\nMac olyel yo tuŋ acuc\n45Rwot Lubaŋa oloko kweda. 46Owacci, “Wod pa dano, nen yo tuŋ acuc. Wac lok i kom kabedo ma tye yo tuŋ acuc, dok bene itit lok i kom lobo buŋa me Negeb. 47Wac ki buŋa me Negeb owiny gin ma Rwot tye ka wacone ni, Nen, abemoko mac, ci abiwaŋo yadi mutwo ki yadi madyak ducu woko ki i in! Gin mo ma bineko leb mac man ma lyel-li pe. Mac man biwaŋ nya cakke ki yo tuŋ acuc o kwede wa yo tuŋ acam ci waŋo kabedo ducu. 48Dano ducu gibineno ni an Rwot aye ma acwinyo mac man wek ŋat mo pe onek woko.”\n49Ci awacci, “Rwot Lubaŋa, dano ducu giwaco lok i koma ni, ‘Piŋo en bedo ka lok kwedgi i carolok me koc-lit kare ducu?’ ”


2 Luker 15 ACO85 - I mwaka me pyeraryo wiye abiro me - Bible Search\n2 Luker 14 2 Luker 16\n2 Luker 15\nLoc pa Ajaria\n(2 Tek 26.3-5, 16-23)\n1I mwaka me pyeraryo wiye abiro me loc pa Jeroboam kabaka me Icrael en aye Ajaria wod pa Amajia, kabaka me Juda, ocako iye loc. 2Ocamo ker ma mwaka me ditte romo apar wiye abicel, ci obedo ka loc ki i Jerucalem pi mwaka pyerabic wiye aryo. Minne nyiŋe Yekolia me Jerucalem. 3Obedo ka tiyo gin ma nen atir i waŋ Rwot, kun lubo gin ducu ma yam wonne Amajia otiyo. 4Kadi bed kumeno, wan jogi ma i wi godi pe omukogi woko; lwak pud gumedde ki tumo gitum ki waŋo odok eceta i waŋ jogi ma i wi godi. 5Rwot ocako pwodo kabaka, ci odoko la dobo nio wa i nino me tone, kun bedo i ot ka ikene. Yocam ma wod pa kabaka aye obedo ladit ma loyo ode, kun loyo kwede lwak ma i lobo meno. 6Lok kom Ajaria mudoŋŋe ducu, ki gin ducu ma yam otiyo, gityeko coyone i buk me Tekwaro pa Luker me Juda. 7-Ajaria oto, oywe kacel ki kwarine, ci giyiko kacel ki kwarine i gaŋ kal pa Daudi. Yocam ma wode aye oleyo ka tyene.\nLoc pa Jekaria\n8I mwaka me pyeradek wiye aboro me loc pa Ajaria kabaka me Juda en aye Jekaria wod pa Jeroboam ocako loyo iye jo Icrael ki i Camaria pi dwe abicel. 9En obedo ka tiyo gin ma nen marac i waŋ Rwot, kit ma yam kwarine gutiyo. Pe obwoto lubo kit bal pa Jeroboam wod pa Nebat, ma en omiyo jo Icrael bene gubalo-ni. 10Calum wod pa Jabec ocako piro lok i kome, ci ocobo oreto woko piny ki i Ibleam, oneke woko, ci odoko kabaka ma kakare. 11Lok kom Jekaria mudoŋŋe ducu, nen, gityeko coyone i buk me Tekwaro pa Luker me Icrael. 12-Man aye lok ma Rwot yam owaco ki Yeko ni, “Likwayi gibibedo i wi komker me Icrael nio wa i yalwak me aŋwenne”, ci otimme kit meno.\nLoc pa Calum\n13Calum wod pa Jabec ocako loc i mwaka me pyeradek wiye aboŋwen me loc pa Ujia kabaka me Juda, ci obedo ka loc pi dwe acel ki i Camaria. 14Lacen Menakem wod pa Gad oa ki i Tiŋa, obino i Camaria, ci ocobo Calum wod pa Jabec ki i Camaria oreto woko piny, oneko woko, ci odoko kabaka ma kakare. 15Lok kom Calum mudoŋŋe ducu, ki lok ma en opiro, nen, gityeko coyone i buk me Tekwaro pa Luker me Icrael. 16I kare meno Menakem ojwero gaŋ me Tapua woko, ki jo ma gibedo iye ducu, ki lobo ma i ŋete, nia wa i Tiŋa; pien pe guye yabo doge wek en odony, mumiyo en ojwero woko, kun ryeko i mon ducu ma kunnu ma gitye ki ic.\nLoc pa Menakem\n17I mwaka me pyeradek wiye aboŋwen me loc pa Ajaria kabaka me Juda, en aye Menakem wod pa Gad ocako iye loyo jo Icrael, ci obedo ka loc pi mwaka apar ki i Camaria. 18En obedo ka tiyo gin ma nen marac i wan Rwot; i kare me kwone ducu pe obwoto lubo kit bal pa Jeroboam wod pa Nebat, ma en omiyo jo Icrael bene gubalo-ni. 19Ci Pul kabaka me Aciria obino ka monyo lobo; ci Menakem omiyo bot Pul ryal ma romo talanta alip acel, wek okonye pi miye tek me moko kerre maber. 20Lim meno Menakem ojogo ki bot jo Icrael ma lulonyo ducu, kun ŋat acel acel oculo cekel me ryal pyerabic me amiya bot kabaka me Aciria, omiyo kabaka me Aciria odok cen, pe obedo i lobo. 21Lok kom Menakem mudoŋŋe ducu, ki gin ducu ma yam otiyo, gityeko coyone i buk me Tekwaro pa Luker me Icrael. 22Menakem oto, oywe kacel ki kwarine, ci wode Pekakia aye oleyo ka tyene.\nLoc pa Pekakia\n23I mwaka me pyerabic me loc pa Ajaria kabaka me Juda en aye Pekakia wod pa Menakem ocako iye lo yo jo. Icrael, ci obedo ka loc pi mwaka aryo. 24En obedo ka tiyo gin ma nen marac i wan Rwot, pe obwoto lubo kit bal pa Jeroboam wod pa Nebat, ma en omiyo jo Icrael bene gubalo-ni. 25Ci Peka wod pa Remalia ma ladit, pa askarine ocako piro lok i kome, kacel ki jo pyerabic me Gilead, ci oneko en woko i Camaria, ki i gogo me ot pa kabaka, ci odoko kabaka ma kakare. 26Lok kom Pekakia mudoŋŋe ducu, ki gin ma yam otiyo ducu, nen, gityeko coyone i buk me Tekwaro pa Luker me Icrael.\nLoc pa Peka\n27I mwaka me pyerabic wiye aryo me loc pa Ajaria kabaka me Juda, en aye Peka wod pa Remalia ocako iye loyo jo Icrael, ci obedo ka loc pi mwaka pyeraryo. 28Obedo ka tiyo gin ma nen marac i wan Rwot; pe obwoto lubo kit bal pa Jeroboam wod pa Nebat, ma en omiyo jo Icrael bene gubalo-ni.\n29I kare pa Peka kabaka me Icrael, en aye Tiglat-Pilecer kabaka me Aciria obino ci omako gaŋi magi, Ijon, Abel-bet-maaka, Janoa, Kedec ki Kajor kacel ki Gilead, Galilaya ki lobo Naputali ducu; ci oyako dano oterogi i opii wa i Aciria. 30Kocea wod pa Ela opiro lok i kom Peka wod pa Remalia, ci ocobo oreto woko piny, oneko woko, odoko kabaka ma kakare, i mwaka me pyeraryo me loc pa Yocam wod pa Ujia. 31Lok kom Peka mudoŋŋe ducu, ki gin ducu ma yam otiyo, nen, gityeko coyone i buk me Tekwaro pa Luker me Icrael.\nLoc pa Yocam\n(2 Tek 27.1-9)\n32I mwaka me aryo me loc pa Peka wod pa Remalia, en aye Yocam wod pa Ujia kabaka me Juda ocako iye loc. 33Ocamo ker ma mwaka me ditte pyeraryo wiye abic, ci obedo ka loc i Jerucalem pi mwaka apar wiye abicel. Nyiŋ minne Yeruca ma nya pa Jadok. 34En obedo ka tiyo gin ma nen atir i wan Rwot, kun lubo gin ducu ma yam wonne Ujia otiyo. 35Kadi bed kumeno, wan jogi ma i wi godi pe omukogi woko; lwak pud gumedde ka tumo gitum ki wano odok eceta i wan jogi ma i wi godi. En ogero doggola ma malo me ot pa Rwot. 36Lok kom Yocam ducu, ki gin ducu ma yam otiyo, gityeko coyone i buk me Tekwaro pa Luker me Juda. 37I kare meno Rwot ocako cwalo Rejin kabaka me Ciria kacel ki Peka wod pa Remalia ka monyo Juda. 38Yocam oto, oywe kacel ki kwarine, ci giyiko kacel ki kwarine i gaŋ kal pa kwarone Daudi. Wode Akaj aye oleyo ka tyene.


Ejekiel 48 ACO85 - “Magi aye nyiŋ kaka ducu: Cakke ki i - Bible Search\nEjekiel 47 Daniel 1\nPoko lobo i kin kaka pa Icrael\n1“Magi aye nyiŋ kaka ducu: Cakke ki i waŋ apokki lobo ma tye yo tuŋ acam, kun a ki i nam wok ki i Ketlon cito kwede i yo ma donyo i Kamat, nio kwede wa i Kajar-enon (ma tye yo tuŋ acam me waŋ apokki lobo me Damaciko ki yo tuŋ malo i kom Kamat), kun medde kwede a ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Dan. 2I waŋ lobo murwatte ki lobo pa Dan, cakke ki yo tuŋ wokceŋ dok kwede yo tuŋ potoceŋ, gimiyo iye dullobo acel bot Acer. 3I waŋ lobo murwatte ki lobo pa Acer, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Naputali. 4I waŋ lobo murwatte ki pa Naputali, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Manace. 5I waŋ lobo murwatte ki lobo pa Manace, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Epraim. 6I waŋ lobo murwatte ki Epraim, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot. Reuben. 7I waŋ lobo murwatte ki lobo pa Reuben, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Juda.\n8“I waŋ lobo murwatte ki lobo pa Juda, cakke ki yo tuŋ wokceŋ dok kwede yo tuŋ potoceŋ, bibedo dul ma ipoko bedo pat ma lacce romo mairo apar ki borre bibedo rom ki bor pa dul lobo ma doŋ gityeko pokogi bot jo me kaka pa Icrael-li, cakke ki yo tuŋ wokceŋ dok kwede yo tuŋ potoceŋ, kun noŋo kabedo maleŋ tye i dyere.\nLobo ma gipoko pi Rwot\n9“Lobo ma ibipoko bedo pat pi Rwot-ti borre bibedo mairo apar ki lacce bibedo mairo aboro. 10Magi aye bibedo kit macalo gipoko kwede dul lobo maleŋ: Ajwagi gibimiyo botgi dullobo ma tye yo tuŋ acam ma borre romo mairo apar, ki yo tuŋ potoceŋ lacce romo mairo aŋwen, ki yo tuŋ wokceŋ bene lacce romo mairo aŋwen, ki borre yo tuŋ acuc romo mairo apar, kun kabedo maleŋ pa Rwot tye i dyere. 11Kabedo ducu murumo kabedo man maleŋ-ŋi bibedo pa ajwagi ma gin likwayo pa Jadok. Gin gutiyo bota ki ada, pe guŋak gubwota woko i kare ma jo Icrael guŋak woko ca, kit macalo Lulevi gutimo. 12Dul lobo man bibedo botgi calo dullobo ma gipoko ki i kom dul lobo maleŋ, ma en aye kabedo maleŋ makato ducu, murwatte ki lobo pa Lulevi. 13Doŋ i ŋet lobo pa ajwagi, gipoko iye dul lobo bot Lulevi, ma borre romo mairo apar ki lacce mairo aŋwen. Borre ka giribo ducu doŋ bedo mairo apar ki lacce mairo aboro. 14Dul lobo ma gidyero bot Rwot-ti obedo dul maber makato ducu, pe tye mo ma gitwero cato nyo lokone ki gin mo, dok bene pe gitwero kobone bot larok mo, Pien man dul lobo maleŋ, doŋ odoko pa Rwot.\n15“Ento dul lobo mudoŋ ma borre romo mairo apar ki lacce mairo aryo, meno lwak ma gibedo i gaŋ gibitic kwede kit me nino ducu; gitwero bedo iye dok bene gitwero weko mukene bedo macalo bar. Gaŋ bibedo i dyere, 16dok bibedo latwoke aŋwen ma bocogi romrom ma twoke acel acel borre romo yadi alip adek ki miya aryo ki pyeraryo. 17I kabedo ducu murumo gaŋ i twoke acel acel, bar bibedo tye iye ma borre ari romo yadi miya acel ki pyerabic. 18Dul lobo mudoŋŋe ma orabo ŋet dul lobo maleŋ, borre bibedo mairo aŋwen yo tuŋ wokceŋ, ki mairo aŋwen yo tuŋ potoceŋ, Cam ducu ma bicek iye bibedo cam pa lutic ma gitiyo i gaŋ. 19Lutic ducu ma gitiyo i gaŋ, ma gua ki i kaka ducu pa Icrael, gibipuro lobo meno. 20Dul lobo ma ibipoko bedo pat bibedo latwoke aŋwen, ma bor pa twoke acel acel bibedo mairo apar; meno noŋo oribo dullobo maleŋ wa ki lobo pa jo ma gibedo i gaŋ.\nLobo ma gipoko pi laker\n21“Lobo ma odoŋ i ŋet dul lobo maleŋ ki lobo pa jo ma gibedo i gaŋ en aye lobo ma odoŋ tuŋŋi ki tuŋŋi i ŋet dul lobo ma latwoke aŋwen ma borre ki lacce romo mairo apar, bibedo pa laloc, Waŋ apokkine bibedo wan apokki me lobo kikome tuŋ wokceŋ ki tuŋ potoceŋ, Dullobo maleŋ-ŋi, ki kabedo maleŋ ma ot pa Lubaŋa tye i dyere-ni, 22ki lobo pa Lulevi kacel ki lobo pa jo ma gibedo i gaŋ, meno ducu bibedo i dye lobo ma doŋ gipoko me bedo pa laloc. Lobo pa laloc bibedo i kin dul lobo ma gipoko bot kaka, kun waŋ lobo pa jo Juda tye yo tuŋ acam ki wan lobo pa jo Benjamin tye yo tuŋ acuc.\nLobo pa kaka mukene\n23“Doŋ poko dul lobo bot kaka mudoŋŋe tye kit man: cakke ki yo tuŋ wokceŋ nio kwede yo tuŋ potoceŋ, kenyo gipoko iye dul lobo acel bot Benjamin. 24I waŋ lobo murwatte ki lobo pa Benjamin, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Cimeon. 25I waŋ lobo murwatte ki lobo pa Cimeon, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Icakar. 26I waŋ lobo murwatte ki lobo pa Icakar, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Jabulon. 27I waŋ lobo murwatte ki lobo pa Jabulon, cakke ki yo tuŋ wokceŋ dok kwede yo tuŋ potoceŋ, kenyo gimiyo iye dul lobo acel bot Gad. 28Ka doŋ i waŋ lobo murwatte ki lobo pa Gad, waŋ lobone biwoto kun cakke ki i Tamar ka wok ki i pii Meriba-kadec, kun wok kwede ki i ŋet laora kulu me Ejipt cito o kwede i Nam Madit.\n29“Man aye lobo ma ibipoko i kin kaka pa Icrael me bedo ginaleyagi, doŋ magi aye gin dul mapatpat ma gipoko. Man Rwot Lubaŋa ma owaco.\nDogcel me Jerucalem\n30-“Magi aye bibedo dogcel ma gidonyo kwede i gaŋ. Yo tuŋ acam gipimo romo yadi alip adek ki miya aryo ki pyeraryo. 31Onoŋo tye iye dogcel adek, dogcel pa Reuben, dogcel pa Juda, ki dogcel pa Levi. Dogcel me gaŋ onoŋo gicako nyiŋgi ki nyiŋ kaka pa Icrael. 32Yo tuŋ wokceŋ bene onoŋo gipimo yadi alip adek ki miya aryo ki pyeraryo, Onoŋo bene tye iye dogcel adek, dogcel pa Yucepu, dogcel pa Benjamin, ki dogcel pa Dan. 33Yo tuŋ acuc bene gipimo oromo yadi alip adek ki miya aryo ki pyeraryo. Onoŋo tye iye dogcel adek, dogcel pa Cimeon, dogcel pa Icakar, ki dogcel pa Jabulon. 34Me agikkine yo tuŋ potoceŋ gipimo oromo yadi alip adek ki miya aryo ki pyeraryo. Onoŋo tye iye dogcel adek, dogcel pa Gad, dogcel pa Acer, ki dogcel pa Naputali. 35Doŋ bor pa cel murumo gaŋ ducu onoŋo romo yadi alip apar wiye aryo, ki miya aboro ki pyeraboro. Cakke i kare man cito kwede anyim, nyiŋ gaŋ doŋ gibilwoŋo ni, Rwot tye kany.”


(src)="2"> 3 Lapeny ma Ocungo Wi Dano Mapol\n(src)="3"> 4 Gin ma Baibul Waco i Kom Kwo ki To\n(src)="4"> 8 KA NGAT MA IMARO KOME LIT ADADA\n(src)="5"> 11 ELIAS HUTTER KI BAIBUL MA EN OGONYO I LEB IBRU\n(src)="6"> 13 KIT MA NUKUTA MATIDI LOYO ME LEB IBRU CUKO KWEDE CWINYWA\n(src)="7"> 14 PARADIC I LOBO  — LEK MAMWA KECE LOK ADA ?\n(src)="8"> 16 GIN MA BAIBUL WACO ?\n(src)="1"> Tika to obedo yub pa Lubanga ?\n(src)="2"> Baibul waco ni : Lubanga “ bijwayo pig wanggi woko ducu .\n(src)="3"> To bene dong bibedo pe . ”  — Niyabo 21 : 4 .\n(src)="4"> Magajin me Wi Lubele man tito gin ma Baibul waco i kom kwo ki to .\n(src)="1"> Cokcok dini ducu giye ni dano tye ki tipo ma pe to\n(src)="2"> LOK MA I POK NGEYE | GIN MA BAIBUL WACO I KOM KWO KI TO ?\n(src)="3"> DANO gitye ki tam mapatpat madok i kom kwo ki to .\n(src)="4"> Jo mogo gitamo ni ka ngat moni oto , pud medde ki kwo i yo mapat nyo i kabedo mukene .\n(src)="5"> Jo mukene gitamo ni gibinywalogi odoco dok i yo mo mapat .\n(src)="6"> Jo mukene gitamo ni to obedo agikki me jami ducu .\n(src)="7"> Twero bedo ni in itye ki tam mapat i kom lok man , gwok nyo ma lubbe ki kit ma idongo kwede nyo tekwaroni .\n(src)="8"> Kit macalo dano gitye ki tam mapol mapatpat madok i kom to , tika tye ngat mo nyo ka mo ma watwero lokke iye me nongo lagam ma niango wiwa i kom lapeny man ma ocungo wi dano - ni ?\n(src)="9"> Pi cencwari mapol , lupwonye dini gubedo ka pwonyo dano ni tipo pa dano medde ki kwo ka ngat moni oto .\n(src)="10"> Cokcok dini ducu ma giwacci gin  — Lukricitayo , Hindi , Lujudaya , Cilam , ki dong dini mukene —  giye ni dano tye ki tipo dok medde ki kwo i nge to .\n(src)="11"> Dini me Budda kitungcel , giwaco ni kinywalo ngat moni muto - ni odoco tyen mapol , dok teko ki ngec ma onongo ngat meno tye kwede twero medde ki kwo ki yomcwiny adada i yo ma kilwongo ni Nirvana .\n(src)="12"> Macalo adwogi me pwony man , jo mapol i twok lobo lung gitamo ni to yabo yo ki ngat moni me kwo i lobo mukene .\n(src)="13"> Ki bot jo mapol , to obedo gin ma pire tek i kwo pa dano , dok ki botgi to nen calo obedo miti pa Lubanga .\n(src)="14"> Ento gin ango ma Baibul waco i kom to ?\n(src)="15"> Tim ber ikwan pwony ma lubo man .\n(src)="16"> Lagamme twero cungo wii .\n(src)="1"> LOK MA I POK NGEYE | GIN MA BAIBUL WACO I KOM KWO KI TO ?\n(src)="2"> Ka wakwano lok madok i kom cwec i buk me acakki me Baibul , ci wabiniang ni Lubanga owaco ki Adam ni : “ Yadi ducu ma tye i poto , camgi macalo imito ; ento yat me ngeyo gin maber ki marac pe icam , pien i nino ma ibicamo iye , en aye ibito iye bene . ”\n(src)="3"> ( Acakki 2 : 16 , 17 ) Lok meno nyuto ka maleng ni , ka onongo Adam owiny lok pa Lubanga , onongo kono en pe oto ento en onongo bimedde ki kwo pi naka i poto me Eden .\n(src)="4"> Ki cwercwiny madit , ma ka lubo cik meno wek en omedde ki kwo pi naka , Adam oyero pe me lubo cik pa Lubanga ci ocamo nyig yat ma dakone Kawa omiye .\n(src)="5"> ( Acakki 3 : 1 - 6 ) Adwogi me jemo meno pud tye i kom dano wa i kare - ni .\n(src)="6"> Lakwena Paulo otito ni : “ Kit macalo bal yam obino i lobo kun wok ki i dano acel , ka dong to obino pi bal , kit meno bene to onya oromo kin dano ducu , pien dano ducu gubalo . ”\n(src)="7"> ( Jo Roma 5 : 12 ) “ Dano acel ” meno obedo Adam .\n(src)="8"> Ento bal meno obedo ngo , ki dok pingo okelo to ?\n(src)="9"> Gin ma Adam otimo ni  — jemo nyo kwero lubo cik pa Lubanga akaka —  obedo bal .\n(src)="10"> ( 1 Jon 3 : 4 ) Mucara me bal meno obedo to , kit ma Lubanga owaco ki Adam .\n(src)="11"> Ka onongo Adam ki likwayone gubed luwiny bot Lubanga kono onongo gipe ki bal dok onongo pe gibibilo to .\n(src)="12"> Lubanga pe ocweyo dano ni guto ento me kwo pi naka .\n(src)="13"> Pe watwero kwerone ni “ to onya oromo kin dano ducu ” kit ma Baibul owaco kwede - ni .\n(src)="14"> Ento tika gin mo ki i komwa medde ki kwo ka wato ?\n(src)="15"> Jo mapol giwaco ni lok meno tye ada , ni tye gin mo ma kilwongo ni tipo ma medde ki kwo i nge to .\n(src)="16"> Rom ma gitye ka waco ni Lubanga owaco lok goba bot Adam .\n(src)="17"> Meno cakke nining ?\n(src)="18"> Pien ka gin mo ki i komwa medde ki kwo i kabedo mukene i nge to , ci nongo dong to pe obedo mucara me bal kit ma Lubanga owaco kwede .\n(src)="19"> Baibul waco ni : ‘ Lubanga pe twero bwolo dano . ’\n(src)="20"> ( Jo Ibru 6 : 18 ) Ki lok ada , Catan aye owaco lok goba bot Kawa ni : “ Pe wubito . ”  — Acakki 3 : 4 .\n(src)="21"> Meno dong kelo lapeny ni , ka pwony man ni tipo medde ki kwo - ni obedo pwony goba , ci dong gin ango ma timme i komwa ka wato ?\n(src)="22"> Lok ma kicoyo i Acakki i kom cwec waco ni : “ Lubanga ocweyo dano ki apwa me ngom , okuto yamo me yweyo i ume , dano odoko gin makwo . ”\n(src)="23"> Lok man ni “ gin makwo ” kigonyo ki i nyig lok me leb Ibru me ne’phesh , ma te lokke ni “ gin maywe . ”  — Acakki 2 : 7 .\n(src)="24"> Baibul tito ka maleng ni dano pe gubedo cwec ma gitye ki gin mo ma pe to .\n(src)="25"> Ma ka meno , wan ducu wabedo “ gin makwo . ”\n(src)="26"> Meno aye gin muweko kadi dong iyeny nining pe itwero nongo wang Baibul mo ma waco ni “ tipo pe to . ”\n(src)="27"> Kit macalo Baibul pe waco ni dano tye ki tipo ma pe to - ni , ci pingo dini mapol gipwonyo dok olungtuke ?\n(src)="28"> Me nongo lagamme myero kong wadwok wiwa cen i kom gin ma otimme i lobo Ejipt i kare macon .\n(src)="29"> Herodotus , Lagrik mo ma onongo lacoc me tekwaro i cencwari me abic K.M.P . , owaco ni , Luejipt aye “ gukwongo cwako pwony man ni dano tye ki tipo ma pe to . ”\n(src)="30"> Lubabilon bene onongo gicwako tam man .\n(src)="31"> I kare ma Alexander the Great oloyo Middle East i mwaka 332 K.M.P . , luryeko me Grik onongo dong gunyayo pwony man adada dok opongo ka ma Lugrik onongo giloyo ducu .\n(src)="32"> Pe itwero nongo wang Baibul mo ma waco ni “ tipo pe to ”\n(src)="33"> I cencwari me acel K.M . , dini pa Lujudaya ma onongo gingene adada , Essenes ki Luparicayo bene gupwonyo ni tipo pa dano pe to .\n(src)="34"> Buk me The Jewish Encyclopedia waco ni : “ Lujudaya gunongo pwony man ni dano tye ki tipo ma pe to - ni ki bot Lugrik , tutwalle tam pa laryeko ma nyinge Plato . ”\n(src)="35"> I yo acel - li , i cencwari me acel lacoc me tekwaro pa Lujudaya ma nyinge Josephus owaco ni pwony meno pe a ki i Ginacoya Maleng , ento ki i “ niye pa lugrik , ” ma ocakke ki i kom ododo ma onongo kibokogi .\n(src)="36"> Ka tekwaro pa Lugrik woto ki nya i kin piny , jo mogo ma giwaco ni gin Lukricitayo bene gucako jolo pwony goba man .\n(src)="37"> Ma lubbe ki lok pa lacoc me tekwaro mo ma nyinge Jona Lendering , “ Tam pa Plato ni tipowa kong con onongo tye ka mo maber ka dong obino i lobo - ni oweko odoko yot me ribo pwony pa Plato - ni ki lok me dini pa Lukricitayo . ”\n(src)="38"> Pi meno , pwony goba ni tipo pe to - ni odonyo i dini pa “ Lukricitayo ” ci odoko guti me niyegi .\n(src)="39"> I cencwari me acel , lakwena Paulo omiyo cik ni : “ Cwiny maleng waco atir ni , i kare mo i anyim jo mogo bibwoto niyegi woko , gicako lubo jogi ma gin lugoba , ki pwony pa cen maraco . ”\n(src)="40"> ( 1 Temceo 4 : 1 ) Lok meno ducu ocobbe kakare !\n(src)="41"> Lok man ni tipo pe to - ni obedo labol acel i kin “ pwony pa cen maraco . ”\n(src)="42"> Baibul pe cwako pwony magi , dok lwite ocakke ki i kom dini goba ki tam pa luryeko .\n(src)="43"> Kitung botwa , Yecu owaco ni : “ Wubingeyo lok me ada , lok me ada bigonyowu . ”\n(src)="44"> ( Jon 8 : 32 ) Lok ada me Baibul dong ogonyowa ki i pwony goba ma pe kelo deyo i kom Lubanga kacel ki tim maraco ma onya i kin dini goba mapol .\n(src)="45"> Lok ada ma tye i Lok pa Lubanga ogonyowa ki i tim me tekwaro ki kwer mogo madok i kom jo muto .  — Nen bok ma wiye tye ni “ Jo Muto Gitye Kwene ?\n(src)="46"> Lacwecwa onongo pe mito ni dano gukwo pi mwaki ma romo 70 nyo 80 keken i lobo ka dok gucit ka kwo ka mukene i yo mapat pi naka .\n(src)="47"> Mitine onongo tye ni dano gubed i lobo kany pi naka macalo lutinone ma luwiny .\n(src)="48"> Yub man ma pire tek - ki onongo nyuto mar pa Lubanga pi dano , dok pe kibinywenone .\n(src)="49"> ( Malaki 3 : 6 ) Ma dong jingo cwinywa loyo , laco jabuli owaco ni : “ Jo ma kitgi atir gibicamo lobo , dok gibibedo iye matwal . ”  — Jabuli 37 : 29 .\n(src)="50"> Pi ngec mukene i kom gin ma Baibul pwonyo i kom kwo ki to , nen dul me 6 i buk me Baibul Twero Pwonyowa Gin Ango ?\n(src)="51"> ma Lucaden pa Jehovah aye gucoyo .\n(src)="52"> Man bene nonge i www.jw.org / ach , nyo ti ki code man .\n(src)="53"> Mwaki mogo mukato angec , lukwed lok mogo guwaco ni ginongo lum mo ma twi i te pii ma gibyeko ni dong orii mwaki ma romo alip mapol  — romo bedo ni en aye gin ma dong pud orii ma loyo ki i kin gin ducu makwo ki i lobo .\n(src)="54"> Kwai lum meno kilwongo ni Posidonia oceanica , kodi lum mo ma bedo ite nam me Mediterranean ma tye i kin Spain ki Cyprus .\n(src)="55"> Ka lum twero kwo pi mwaki mapol kit meno , ci dano kono ?\n(src)="56"> Lucayan mogo ma gikwano kit ma gin makwo rii kwede gubedo ki miti me niang ka twere me medo mwaka pa gin makwo .\n(src)="57"> Me labolle , buk mo ma loko i kom mwaka pa gin makwo tito lok matut “ i kom ngec ma lucayan gitye ka kwedone ” i kom lok man .


Lulevi 15 ACO85 - Rwot owaco bot Moses ki Aron ni, - Bible Search\nLulevi 14 Lulevi 16\nCwer tut ki cwer remo ma miyo dano bedo keni\n1Rwot owaco bot Moses ki Aron ni, 2“Wuwac bot jo Icrael ni, Ka laco mo kome cwer tut, cwer tutte miyo kome bedo ki keni. 3Dok man aye cik ma mako dano ma kome ki keni pi cwer tut, ka nyo kome mol tut, nyo ka tut ma cwer i kome ocony, noŋo kome ki keni. 4Kitanda ducu ma dano ma kome cwer tut obuto iye bibedo keni, ki gin ducu ma en obedo iye bibedo keni. 5Ŋat ma ogudo kom kitandane myero olwok boŋŋine, olwok kome ki pii, ci bedo keni nio wa otyeno. 6Ŋat ma obedo i kom gin ma dano ma kome cwer tut obedo iye bilwoko boŋŋine, lwoko kome ki pii, ci bedo keni nio wa otyeno. 7Ŋat ma ogudo kom dano ma kome cwer tut-ti bilwoko boŋŋi ne, lwoko kome ki pii, ci bedo kem nio wa otyeno. 8Ka ŋat ma kome cwer tut oŋulo laa i kom dano mo ma olony, dano-nu bilwoko boŋŋine, lwoko kome ki pii, ci bedo keni nio wa otyeno. 9Kom mo me bedo i wi kinaga ma dano ma kome cwer tut obedo i wiye bibedo keni. 10Ka ŋat ma ogudo gin mo ma en obedo nyo obuto iye, bibedo keni nio wa otyeno; ki ŋat ma otiŋo jami meno bilwoko boŋŋine, bilwoko kome ki pii, ci bedo keni nio wa otyeno. 11Ka dano ma kome cwer tut ogudo kom dano mo ma onoŋo pe olako ciŋe ki pii, dano-nu bilwoko boŋŋine, lwoko kome ki pii, ci bedo keni nio wa otyeno. 12Ka dano ma kome cwer tut ogudo kom agulu mo, ci agulune gibineko woko, ki jami macalo weer bao ducu gibilako komgi ki pii.\n13“Ka dano mo ma kome cwer tut kome doŋ olony, ci bikwano nino abiro pi lonnyene, ka bilwoko boŋŋine, lwoko kome i pii mamol, ci bedo ma ko me pe ki keni. 14I nino me aborone en bitero amam aryo nyo litino akuri aryo, bibino i nyim Rwot i doggola kema me rwatte, bimiyogi bot ajwaka. 15Ajwaka bityerogi, acel me gitum me bal, acel me gitum awaŋa; kit meno ajwaka bitimo gin lakwany bal ki i kome i nyim Rwot pi kome ma obedo ka cwer tut-ti.\n16“Ka laco mo kodi me co ne omol i kome, en bilwoko kome ducu ki pii, ci bedo keni nio wa otyeno. 17Ginaruka nyo pyen ducu ma kodine me co omol i kome myero gilwok ki pii, ci bedo keni nio wa otyeno. 18Ka laco obuto ki dako ci kodi me co odonyo i kome, gin aryo ducu gibilwoko komgi ki pii, ci gibibedo keni nio wa otyeno.\n19“Dako ma remo mol ki i kome i kit me nino ducu bibedo ki kwerre pi nino abiro; dano ducu ma ogudo kome bibedo keni nio wa otyeno. 20Gin ducu ma en obuto iye i kare ma tye ki kwer bibedo keni, ki gin ducu ma en obedo iye bibedo keni. 21Ŋat ma ogudo kitandane myero olwok boŋŋine, olwok kome ki pii, ci bedo keni nio wa otyeno, 22Ŋat ma ogudo kom gin ma en obedo iye bilwoko boŋŋine, lwoko kome ki pii, ci bedo keni nio wa otyeno. 23Kadi bed kitanda nyo gin mo ma en obedo iye, dano ma ogudo bibedo keni nio wa otyeno. 24Ka laco mo obuto kwede, ce kwerre ogudo kome, en bibedo keni pi nino abiro, dok kitanda ducu ma danonu obutoiye bibedo keni.\n25“Ka dako mo remo mol ki i kome pi nino mapol, ma pe i i kare me two kwerre keken, nyo ka remone mol ma okato kare me two kwerre, en bimedde bedo keni pi kare ducu ma remone mol; en bibedo keni macalo i kare me two kwer. 26Kitanda ducu ma en obuto iye, i kare ducu ma remone mol-li, bibedo bote macalo kitanda me two kwerre; dok gin ducu ma en obedo iye bibedo keni, macalo bedo keni i kare me two kwer. 27Ŋat ma ogudo jami magi bibedo keni; myero olwok boŋŋine olwok kome ki pii, ci bedo keni nio wa otyeno. 28Ento ka dako kome doŋ olony i kom kwerre, en bikwano nino abiro, lacen en bibedo ma kome pe ki keni. 29I nino me aborone en bitero am am aryo nyo litino akuri aryo, bikelogi bot ajwaka i doggola kema me rwatte. 30Ajwaka bityero acel me gitum me bal, acel me gitum awaŋa; kit meno ajwaka bitimo gin lakwany bal ki i kome i nyim Rwot pi remone ma omol ma omiyo en bedo keni.\n31“Myero wumi jo Icrael gugwokke i kom gin ma miyogi bedo keni kit meno, wek pe guto ma gitye keni pi balo kemana ma tye i kingi.”\n32Man aye cik ma mako laco ma kome cwer tut ki ma kodi me co omol i kome ma omiyo en odoko keni, 33ki dako bene ma two two kwer; man aye cik ma mako dano ducu, laco nyo dako, ma kome cwer tut nyo remo, ki laco bene ma obuto ki dako ma kome ki keni.


Niyabo 7 ACO85 - Lacen aneno lumalaika aŋwen gucuŋ i - Bible Search\nNiyabo 6 Niyabo 8\nGiketo lanyut i kom jo Icrael 144000\n1-Lacen aneno lumalaika aŋwen gucuŋ i but lobo aŋwen ducu, ma gigeŋo yamo me lobo woko, wek yamo mo pe okod i lobo, nyo i nam, kadi ki i kom yat mo. 2Dok aneno lamalaika mukene ma ito cito malo ki ka ma ceŋ tuc ki iye, onoŋo tye ki lanyut pa Lubaŋa makwo. Ci okok ki dwan maloŋo bot lumalaika aŋwen ma onoŋo gimiyogi twero me balo lobo ki nam, 3-kun wacci, “Pe wubal lobo nyo nam kadi ki yadi, nio waŋ ma doŋ waketo lanyut i tur nyim lutic pa Lubaŋawa.” 4Ka dok awinyo bene wel dano ma giketo lanyut i komgi, gubedo dano alip miya acel ki pyeraŋwen wiye aŋwen, ma gua ki i kaka pa jo Icrael ducu. 5I kaka pa Juda giketo lanyut i kom dano alip apar wiye aryo. I kaka pa Reuben giketo lanyut i kom dano alip apar wiye aryo. I kaka pa Gad giketo lanyut i kom dano alip apar wiye aryo. 6I kaka pa Acer giketo lanyut i kom dano alip apar wiye aryo. I kaka pa Naputali giketo lanyut i kom dano alip apar wiye aryo. I kaka pa Manace giketo lanyut i kom dano alip apar wiye aryo. 7I kaka pa Cimeon giketo lanyut i kom dano alip apar wiye aryo. I kaka pa Levi giketo lanyut i kom dano alip apar wiye aryo. I kaka pa Icakar giketo lanyut i kom dano alip apar wiye aryo. 8I kaka pa Jabulon giketo lanyut i kom dano alip apar wiye aryo. I kaka pa Yucepu giketo lanyut i kom dano alip apar wiye aryo. I kaka pa Benjamin giketo lanyut i kom dano alip apar wiye aryo.\nLwak dano ma gua ki i rok ducu\n9Lacen aneno lwak dano mapol ata, ma ŋat mo pe romo kwano welgi, ma gua ki i rok ducu, ki i kaka ducu, ki dano ducu me wi lobo, ki leb ducu, ci gucuŋ i nyim komker ki i nyim Latin romo, ma gurukke ki jor matar, kun gumako jaŋ otit i ciŋgi. 10Ci gidaŋŋe ki dwan maloŋo ni, “Laro dano tye bot Lubaŋawa ma obedo i wi komker, ki bot Latin romo!” 11Lumalaika ducu onoŋo gucuŋo gurumo komker woko dyere, gurumo bene ludoŋo ki lee makwo aŋwen-ni, ka guryebbe piny i nyim komker ci guworo Lubaŋa, 12kun giwacci, “Amen! Pak ki deyo ki ryeko ki pwoc, ki woro ki twero ki teko obed bot Lubaŋawa nakanaka. Amen.”\n13Ci ŋat acel ki i kin ludoŋo oloko kweda, kun penya ni, “Jo magi ma guruko jor matar-ri aŋagi, gua kono ki kwene?” 14-Adokke iye ni, “Ladit, in iŋeyo.” En dok owaco bota ni, “Magi aye gin jo ma gua ki i can madit atika, gin bene doŋ gutyeko lwoko jorgi i remo pa Latin romo odoko matar adada.\n15Pi meno, doŋ gitye i nyim komker pa Lubaŋa,\nma gitiyo bote i ode dyeceŋ ki dyewor;\nŋat ma obedo i wi komker bibedo i kingi kun gwokogi.\n16-Kec pe dok binekogi, kadi orwo pii bene pe dok binekogi,\nceŋ pe dok biwaŋogi, kadi kit lyeto mo bene.\n17-Pien Latin romo ma tye i dye komker bibedo lakwatgi;\nen bitelogi terogi i waŋ it me pii me kwo,\nLubaŋa bene bidunyo pig waŋgi woko ducu ki i waŋgi.”


Yocwa 19 ACO85 - Kwir ma gibolo me aryone opoto i kom - Bible Search\nYocwa 18 Yocwa 20\nLobo ma gipoko bot jo Cimeon\n1Kwir ma gibolo me aryone opoto i kom Cimeon, pi kaka pa jo Cimeon muporo doggolagi; ginaleyagi obedo i dye lobo ma gimiyo bot jo me kaka pa Juda. 2-Ginaleya pa jo Cimeon obedo gaŋ magi: Beer-ceba, Ceba, Molada, 3Kajar-cual, Bala, Ejem, 4Eltolad, Betul, Korma, 5Jiklag, Betmarkabot, Kajar-cuca, 6Bet-lebaot ki Caruken, gagi apar wiye adek ki gaŋi matino ma i ŋetgi; 7En-rimmon, Eter, ki Acan, gaŋi aŋwen ki gaŋi matino ma i ŋetgi, 8kacel ki lwak pacci ducu ma orumo ŋet gaŋi-nu o kwede wa Baalat-beer, ma gilwogo bene ni Rama me Negeb. Meno aye obedo ginaleya pa jo Cimeon ma oporo doggolagi. 9Ginaleya pa jo Cimeon obedo dul ma gipoko ki i kom ginaleya pa jo Juda; onoŋo dullobo ma gipoko bot jo Juda obedo lac mada ma obwono komgi woko, mumiyo jo Cimeon gulimo ginaleyagi i dyegi.\nLobo ma gipoko bot jo Jabulon\n10Kwir ma gibolo me adekke opoto i kom kaka pa jo Jabulon muporo doggolagi ducu, ci lobo me ginaleyagi oo wa i Carid. 11Wag lobogi owoto yo tun potoceg oo wa i Mareal, ka ogudo kwede Dabecet ki nota ora ma i ŋet Jokneam yo tun wokceŋ. 12Cakke ki i Carid bene waŋ lobone mukene mukemo wokceŋ ma yo tuŋ kunyaŋo ocito oo wa i waŋ lobo me Kiclot-tabor, 13ka ocito kwede Dabera, ka oo i Japia. Ka oa ki kunnu okato yo tuŋ wokceŋ oo kwede Gat-keper ki Etkajin, ka ocito Rimmon ci olokke odok Nea. 14Waŋ lobo yo tun acam ogom woko ocito Kanaton ci ogik i nota Iptakel. 15Medde i kom meno gubedo ki Katat, Nakalal, Cimron, Iddat ki Beterekem; gubedo ki gaŋi apar wiye aryo ki gaŋi matino ma i ŋetgi. 16Meno aye ginaleya pa jo Jabulon ma oporo doggolagi, gaŋi magi ki gaŋi matino ma i ŋetgi.\nLobo ma gipoko bot jo Icakar\n17Kwir ma gibolo me aŋwenne opoto i kom Icakar pi kaka pa jo Icakar muporo doggolagi. 18I lobogi onoŋo tye iye gaŋi magi: Jejreel, Kecuiot, Cunem, 19Kaparaim, Sion, Anakarat, 20Rabit, Kicion, Ebej, 21Remet, Enganim, En-kada, Bet-pajej. 22Waŋ lobogi ogudo Tabor bene, Cakajuma ki Bet-cemec, ci ogik i kulu Jordan. Gaŋigi ducu obedo apar wiye abicel, ki gaŋi matino ma i ŋetgi. 23Meno aye ginaleya pa jo Icakar muporo doggolagi, gaŋi magi ki gaŋi matino ma i ŋetgi.\nLobo ma gipoko bot jo Acer,\n24Kwir ma gibolo me abicce opoto i kom kaka pa jo Acer muporo doggolagi. 25Lobogi onoŋo tye iye gaŋi magi: Kelkat, Kali, Beten, Akicap, 26Alam melek, Amad ki Mical. Waŋ lobogi ogudo Karmel yo tuŋ potoceŋ, ki Cikor-libnat; 27lacen olokke odok tuŋ wokceŋ ocito Bet-dagon, ci ogudo lobo pa jo Jabulon ki nota Iptakel yo tuŋ acam i Bet-emek ki Neiel. Waŋ lobo ma yo tuŋ acam ocito Kabul, 28Ebron, Rekob, Kamon ki Kana ci oo wa i Cidon Maditte; 29lacen olokke ocito Rama oo kwede Turo ma gicelo ki cel gogo-ni, ci olokke ocito Koca ka ogik i dog nam. Gaŋigi mukene obedo Makalab, 30Umma, Apek ki Rekob, ducu pyeraryo ki gaŋi matino ma i ŋetgi. 31Meno aye ginaleya pa jo Acer muporo doggolagi, gaŋi magi ki gaŋi matino ma i ŋetgi.\nLobo ma gipoko bot jo Naputali\n32Kwir ma gibolo me abicel opoto i kom kaka pa jo Naputali muporo doggolagi. 33Waŋ lobogi ocakke i Kelep i te yat kworo ma i Jaananim owok ki i Adami-nekeb ki Jabneel, ocito wa i Lakun ka ogik kwede i kulu Jordan. 34Ki kunnu waŋ lobo olokke okemo yo tuŋ potoceŋ ocito Ajinot-tabor, oa ki kunnu ocito Kukok; kumeno ogudo lobo pa jo Jabulon yo tuŋ acuc, lobo pa jo Acer yo tuŋ potoceŋ ki kulu Jordan yo tuŋ wokceŋ. 35Gaŋigi ma gicelo ki cel gogo obedo Jidim, Jer, Kammat, Rakat, Kineret, 36Adama, Rama, Kajor, 37Kedec, Edrei, En-Kajor, 38Yiron, Migdalel, Korem, Bet-anat ki Bet-cemec: Gaŋigi ducu obedo apar wiye aboŋwen ki gaŋi matino ma i ŋetgi. 39Meno aye ginaleya pa jo Naputali ma oporo doggolagi, gaŋi magi ki gaŋi matino ma i ŋetgi.\nLobo ma gipoko bot jo Dan\n40Kwir, ma gibolo me abiro opoto i kom kaka pa jo Dan muporo doggolagi. 41I lobo me ginaleyagi onoŋo tye iye gaŋi magi Jora, Ectaol, Ir-cemec, 42Caalahin, Aijalon, Itla, 43Elon, Timna, Ekron, 44Elteke, Gibeton, Baalat, 45Jekud, Bene-barak, Gat-rimmon, 46Mejarkon ki Rakon ki lobo ma i nyim Jopa. 47-Ento ka lobo pa jo Dan orwenyo woko ki i ciŋgi, gucito gulwenyo i kom gaŋ mo ma nyiŋe Lecem, gumayo, guneko dano ma gubedo iye ducu ki pala lucwan, guloko gaŋ meno odoko megi, gucako bedo iye. Guloko nyiŋ Lecem gucako ni, Dan macalo nyiŋ kwarogi Dan. 48Meno aye ginaleya pa jo Dan ma oporo doggolagi, gaŋi magi ki gaŋi matino ma i ŋetgi.\nLobo ma gimiyo bot Yocwa\n49Ka doŋ gutyeko poko lobo i dul mapatpat me bedo ginaleyagi, jo Icrael gumiyo dul lobo bot Yocwa wod pa Nun obed ginaleyane i kingi. 50Gumiyo bote gaŋ ma en olego ki botgi kit ma Rwot ocikogi kwede, en aye Timnatcera ma i lobo godi pa jo Epraim. En dok ogero gaŋŋe odoco ci obedo iye.\n51Meno aye ginaleya ma ajwaka Eleajar ki Yocwa ki ludito kaka ma i odi pa kwarogi gupoko bot jo Icrael i Cilo i nyim Rwot i doggola kema me rwatte kun gibolo iye kwir; gutyeko poko lobo kit meno.


Lulevi 1 ACO85 - Rwot olwoŋo Moses ci oloko kwede ki i - Bible Search\nNia 40 Lulevi 2\n1Rwot olwoŋo Moses ci oloko kwede ki i kema me rwatte kun waco ni, 2“Lok bot jo Icrael kun iwaco botgi ni, Ka dano mo i kinwu kelo tyer mo bot Rwot, wubikelo gityerwu me lim makwo ma wukwanyo ki i kin dyaŋi nyo ki i kin romi ki dyegi.\n3“Ka ce dano mo okwanyo gityerre me gitum awaŋa ki i kin dyaŋi, en bityero twon ma kome pe ki mwonyo; en bityero i doggola kema me rwatte, wek Rwot ogame. 4En biketo ciŋe i wi gitum awaŋa, ci Lubaŋa bigamone pire me lakwany bal ki i kome. 5En bineko twon meno i nyim Rwot ci awobe pa Aron ma gin aye ajwagi gibityero remo; gibicoro remo i kom keno tyer ma tye i doggola kema me rwatte kun rumo kome ducu. 6En biyaŋo gitum awaŋa, biŋido woko matitino, 7ka awobe pa ajwaka Aron gibimoko mac i wi keno tyer, kun gicano yen i mac kikore. 8Ci awobe pa Aron ma gin aye ajwagi gibicano riŋo ma giŋido-ni kikore, kacel ki wic ki dwolo, i wi yen ma tye i mac ma i wi keno tyer; 9ento jam iye ki tyene ducu gibilwokogi ki pii. Ajwaka biwaŋo woko ducu ki berre i keno tyer obed gitum awaŋa, gityer ma giwaŋo ki mac, en gin ma ŋwece kur me yomo cwiny Rwot.\n10“Ka ce okwanyo gityerre me gitum awaŋa ki i kin romi nyo dyegi, en bityero nyok ma kome pe ki mwonyo. 11En bineko i nyim Rwot, yo tuŋ acam me keno tyer; awobe pa Aron ma gin aye ajwagi gibicoro remo i kom keno tyer rumo kome ducu. 12En biŋido woko matitino, kacel ki wic ki dwolone, ci ajwaka bicanogi kikore i wi keno tyer; 13ento jam iye ki tyene ducu gibilwokogi ki pii. Ajwaka bityero ducu ki berre kun waŋo i keno tyer; en aye gitum awaŋa, gityer ma giwaŋo ki mac, en gin ma ŋwece kur me yomo cwiny Rwot.\n14“Ka ce gityerre bot Rwot obedo winyo me gitum awaŋa, ci en bikelo amam nyo litino akuri me gityerre. 15Ajwaka bikelone i keno tyer ci dwoyo ŋute, ka waŋo woko i wi keno tyer. 16En bikwanyo lacukone ki yece ci onyogi i ŋet keno tyer tuŋ wokceŋ ka ma gionyo iye buru; 17biyecone ki bwome, ento pe bipoko iye. Ajwaka biwaŋo i keno tyer, i wi yen ma tye i mac; en aye gitum awaŋa, gityer ma giwaŋo ki mac, gin ma ŋwece kur me yomo cwiny Rwot.